An aviel hervez Sant Vaze - Traduction H. Danielou - Le Diocèse de Quimper et Léon\nAccueil - Foi et culture bretonne – FEIZ - Ar pevar Aviel – Les 4 Evangiles en breton - An aviel hervez Sant Vaze – Traduction H. Danielou\nAn aviel hervez Sant Vaze – Traduction H. Danielou\nAr vajed euz ar Zav-Heol\n1 Jezuz o veza bet ganet e Betlehem-Jude, e amzer ar roue Herodez, setu ma erru majed euz ar Zav-Heol, e Jeruzalem. 2 Lavared a reont : « Peleh ema roue ar Juzevien, bet ganet nevez ’zo ? Rag gwelet on-eus e steredenn er Zav-Heol. Hag om deut da stoui dirazañ. »\n3 O veza klevet kement-se, eo strafuillet ar roue Herodez, ha gantañ Jeruzalem a-abez. 4 Bodet gantañ an oll veleien-veur ha skriverien ar bobl, e houlenn diganto : « Peleh e tle ar Hrist beza ganet ? » 5 Lavared a reont : « E Betlehem-Jude, rag evel-henn eo bet skrivet gand ar profet : 6 “Ha te, Betlehem, douar Juda, n’out ket tamm ebed an disterra e-touez penn-kêriou Juda. Rag ahan out e teuio ar rener hag a vo mesaer war ma fobl Izrael”.\n7 Gelver a ra neuze Herodez ar vajed dre guz, ha goulenn outo ar mare m’he-doa paret ar steredenn. 8 Hag ouz o has da Vetlehem, e lavar dezo : « It, grit eun enklask piz diwar-benn ar bugel. P’ho-po e gavet, roit kelou din, evid ma ’z in-me ive da stoui dirazañ. »\n9 Klevet ar roue ganto, ez eont gand o hent. Ha setu ma ’z ee dirazo ar steredenn o-doa gwelet er Zav-Heol, beteg ma teu-hi da jom a-zav a-uh d’al leh m’ema ar bugel ennañ. 10 O weled ar steredenn, int karget gand eul levenez braz-tre. 11 Dond a reont en ti, ha gweled ar bugel gand Mari, e vamm. O koueza d’an douar, e stouont dirazañ. Hag o tigori o zeñzoriou, e kinnigom provou dezañ : aour, ezañs ha mir. 12 Kelaouet en o housk da jom heb mond en-dro da di Herodez, ez eont war-zu o bro dre eun hent all.\nAn dehadenn da Vro-Ejipt\n13 Pa ’z int eet kuit, setu m’en em ziskouez eun êl d’an Aotrou dirag Jozef, en e gousk. Lavared a ra : « War-zao ! Kemer ar bugel hag e vamm ganit, ha teh da Vro-Ejipt. Chom eno beteg ma lavarin dit : rag ema Herodez o vond da glask ar bugel evide lakaad d’ar maro. »\n14 Sevel a ra, kemer gantañ ar bugel hag e vamm, diouz an noz, hag en em denna da Vro-Ejipt. 15 Eno e chom beteg maro Herodez, evid ma vo teuio da wir ar homzou bet lavaret gand Doue dre ar profet : « Euz Bro-Ejipt em-eus galvet ma mab. »\nOll vugale Betlehem\n16 Neuze, pa wel Herodez eo bet touellet gand ar vajed, ez a droug ruz ennañ. Kas a ra tud da laza an oll vugale, e Betlehem hag en douarou tro-war-dro, oadet a zaou vloaz pe nebeutoh, hervez ar mare e-noa goulennet merka spiz dezañ gand ar vajed.\n17 Neuze eo deut da wir komzou Jeremi ar profet : 18 « Eur vouez a zo bet klevet e Rama, leñvadenn ha garmou niveruz : Rachel o ouela d’he bugale, ha ne fell ket dezi beza frealzet, rag n’eus ket mui anezo. »\nAn distro euz Bro-Ejipt\n19 Goude maro Herodez, setu m’en em ziskouez da Jozef eun êl d’an Aotrou. 20 Lavared a ra dezañ : « War-zao ! Kemer ar bugel hag e vamm ganit, ha kee da zouar Izrael, rag maro eo ar re a glaske war-lerh buhez ar bugel. »\n21 Sevel a ra, kemer gantañ ar bugel hag e vamm, ha dond da zouar lzrael. 22 O kleved ema Arkelauz o ren war Vro-Jude, e plas e dad Herodez, e-neus aon da vond di. Kelaouet en e gousk, ez a war-zu Bro-Halile, 23 ha dond a ra da jom en eur gêr anvet Nazared, evid ma teuio da wir ar homzou bet lavaret gand ar brofeted : « Nazorean e vo anvet. »\nEur vouez er goueleh\n1 En deiziou-ze en em ziskouez Yann, ar badezour, 2 o prezeg e goueleh Bro-Jude, en eur lavared : « Cheñchit buhez ! Rag tost ema rouantelez an neñv. » 3 Ya, eñ eo an hini bet komzet anezañ gand ar profet Izai, pa lavare : « Mouez an hini a zo o krial er goueleh : kempennit hent an Aotrou, lakit eeun e wenojennou. » 4 Ar Yann-se a zo gantañ eur pez-dillad reun kañval, hag eur gouriz ler en-dro d’e groaz-lez. E voued a zo lammikerezed ha mel gouez.\n5 Neuze e teu d’e gaoud tud Jeruzalem, re Bro-Jude a-bez, ha re ar hornad a zo tro-dro d’ar Jourdan. 6 Badezet e oant gantañ er Stèr-Jourdan, en eur anzav o fehejou.\nPenaoz distroi ouz Doue\n7 Gweled a ra kalz farizianed ha saduseaned o tond d’e vadiziant, hag eñ da lavared dezo : « Gouenn naered ! Piou e-neus desket deoh tehed pell diouz ar gounnar a zo o tond ? 8 Taolit eta frouez o tiskouez eo gwirion ho keuz. 9 Ha n’it ket da lavared ennoh o-unan : “Abraham eo on-eus da dad”. Rag lavared a ran deoh : bez’ e hell Doue, euz ar vein-mañ, sevel bugale da Abraham. 10 Lakeet ema dija ar vouhal e gwriziou ar gwez : kement gwezenn na ro ket frouez mad a vo trohet eta, ha stlapet en tan. »\nYann a gemenn an hini a zo o tond\n11 « Evidon-me, ho padezan en dour, evid ma cheñchot buhez. Med galloudusoh egedon eo an hini a zo o tond war ma lerh : n’on ket dign da denna e votou dezañ. Ho padezi a raio-eñ er Spered Glan hag en tan. 12 E bal-wenta gantañ en e zorn, ema o vond da gempenn al leur, ha da zastum ar greun en e hrignol ; ar pell a-vad a vo devet gantañ en tan na varv ket. »\n13 Neuze eh erru Jezuz, euz Bro-Halile d’ar Stèr-Jourdan, da gaoud Yann ha da veza badezet gantañ.14 Nah a ra Yann a-vad, en eur lavared dezañ : « Me eo am-eus ezomm da veza badezet ganit, ha te a zeu beteg ennon ! » 15 Jezuz a respont : « Laosk bremañ ! emezañ. Mad eo deom seveni peb justis evel-se. » Neuze e lez da ober.\n16 Eur wech badezet, e sav Jezuz er-mêz euz an dour. Ha setu ma tigor an neñv ; gweled a ra Spered Doue o tiskenn, evel eur goulm, hag o tond warnañ. 17 Ha setu eur vouez, euz an neñv, o lavared : « Hemañ eo ma Mab, an hini muia-karet ; ennañ em-eus lakeet ma levenez. »\nDaou-ugent devez er goueleh\n1 Neuze eo douget Jezuz d’ar goueleh gand ar Spered, evid beza tentet gand an diaoul. 2 Yuni a ra e-pad daou-ugent devez ha daou-ugent nozvez. Naon e-neus goude-ze.\nTentet gand an diaoul\n3 Tostaad a ra an tenter outañ, ha lavared dezañ : « Mar dout mab da Zoue, lavar ma teufe ar vein-mañ da veza bara. » 4 Respont a ra : « Skrivet eo, emezañ : “N’eo ket gand bara hepken e vevo mabden, med gand kement ger o tond euz genou Doue”. »\n5 E gas a ra neuze an diaoul gantañ d’ar gêr zantel, e lakaad war lein an templ, 6 ha lavared dezañ : « Mard out mab da Zoue, en em daol d’an traoñ. Rag skrivet eo : “D’e êlez e hourhemenno evidout, ha da zougen a raint war o daouarn, gand aon na stoki da droad ouz eur mên”. » 7 Jezuz a lavar dezañ : « Skrivet eo c’hoaz : “Ne denti ket an Aotrou da Zoue !” »\n8 E gas a ra an diaoul gantañ adarre war eur menez uhel-meurbed, o tiskouez dezañ oll rouanteleziou ar bed hag o gloar. 9 Hag e lavar dezañ : « An oll draou-ze a roin dit, ma kouezez da stoui dirazon. » 10 Neuze e lavar Jezuz dezañ : « Kerz kuit, Satan ! Rag skrivet eo : “Dirag da Zoue e stoui, ha ne adori nemetañ.” » 11 Hag an diaoul d’e lezel, ha setu ma tosta an êlez outañ, evid e zervicha.\nEur sklêrijenn vraz e Bro-Halile\n12 Pa glev Jezuz eo bet taolet Yann er prizon, en em denn-eñ e Bro-Halile. 13 Kuitaad a ra Nazared ha dond da jom e Kafarnaom, war vord ar mor, e broiou Zabulon ha Neftali ; 14 evid ma vo sevenet komzou ar profet Izai : 15 « Douar Zabulon ha Douar Neftali, hent ar mor, d’an tu all d’ar Jourdan, Galile ar baianed ! 16 Ar bobl azezet en deñvalijenn a wel eur sklêrijenn vraz, hag war an dud azezet e bro ha skeud ar maro, e sav eur sklêrijenn. »\n17 Adaleg neuze, e krog Jezuz da embann ha da lavared : « Cheñchit buhez ! Rag ema tost rouantelez an neñv. »\n18 O vale war vord Mor ar Galile, e wel-eñ daou vreur : Simon, anvet Pèr, hag Andreo, e vreur ; bez’ emaint o taoler eur roued, rag pesketêrien int. 19 Lavared a ra dezo : « Deuit war ma lerh, hag e rin pesketêrien-tud ahanoh. 20 Dioustu e laoskont o rouejou ha mond d’e heul.\n21 O vond pelloh alese, e wel-eñ daou vreur all : Jakez, mab da Zebede, ha Yann, e vreur, en eur vag, gand o zad Zebede. O tidoulla o rouejou emaint. O helver a ra, 22 ha dioustu e tilezont o bag, hag ez eont d’e heul.\nEmbann a ra er zinagogennou\n23 Foueta a ree Bro-Halile a-bez, evid kelenn er zinagogennou, embann kelou mad ar rouantelez, parea pep kleñved ha peb namm e-touez ar bobl. 24 Mond a ra e vrud dre Vro-Ziria a-bez. Diskouez a reont dezañ an oll dud kouezet eun droug warno, hag a zo gwasket gand poaniou ha kleñvejou a bep seurt : tud skoet gand an droug-spered, loarieg, seizet ; hag o farea a ra.\n25 Ha mond a ra d’e heul pobladou-tud niveruz, euz Bro-Halile, euz an Deg-Kêr, euz Jeruzalem, hag euz an tu all d’ar Jourdan.\n« Na glaskit ket beza gwelet »\n1 « Diwallit da veza just dirag an dud evid beza gwelet mad ganto. A-hend-all n’ho-po ket a hopr digand ho Tad euz an neñv. »\n2 « Pa roez an aluzenn eta, na zon ket an trompill dirazout, evel ma ra ar bilbouzed er zinagogennou hag er ruiou, evid beza meulet gand an dud. Amen, lavared a ran deoh : resevet o-deus o gopr.\n3 Med te, pa roez an aluzenn, ra jomo da zorn kleiz heb anaoud ar pez a ra da zorn dehou, 4 evid ma vo da aluzenn eun dra guz. Ha da Dad, hag a wel an traou kuz, henn talvezo dit. »\n5 « Pa bedit, na vezit ket e-giz ar bilpouzed, rag plijoud a ra dezo chom en o zao da bedi, er zinagogennou hag e korn ar plasennou, evid beza gwelet gand an dud. Amen, lavared a ran deoh : resevet o-deus o gopr.\n6 Te a-vad, pa fell dit pedi, kee e-barz da gambr, prenn an nor, ha ped da Dad en eun doare kuz ; ha da Dad hag a wel an traou kuz, henn talvezo dit. »\n« On Tad »\n7 « Pa bedit, na randonit ket, evel ma ra ar baianed ; kredi a ra dezo e vint selaouet dre forz komzou. 8 Na vezit ket evelto eta : ho Tad a oar petra ho-peus ezomm, a-raog ma houlennot digantañ. 9 C’hwi eta, pedit evel-henn :\n“On Tad hag a zo en neñv, da ano bezet santelleet.\n10 Da rouantelez deuet deom.\nDa volontez bezet greet, evel en neñv war an douar ive.\n11 Ro deom hirio or bara euz an deiz-mañ.\n12 Dizamm on dleou deom, evel m’on-eus ive dizammet on dleourien.\n13 N’on lez ket da goueza en tentadur, med on dieub diouz an droug”.\n14 Rag, ma pardonit o fehejou d’an dud, e pardono deoh ive ho Tad a zo en neñv. 15 Med, ma ne bardonit ket d’an dud, ho Tad ne bardono ket ho mankou deoh kennebeud. »\n16 « Pa rit yun, na vezit ket evel pilpouzed o fennou teñval ; diskouez a reont dremmou distruj, evid beza gwelet o yuni gand an dud. Amen, lavared a ran deoh : resevet o-deus o gopr.\n17 Te a-vad, pa rez yun, lak c’hwez-vad war da benn, ha gwalh da zremm, 18 ma chomi heb beza gwelet o yuni gand an dud, med gand da Dad, en eun doare kuz. Ha da Dad, hag a wel an traou kuz, henn talvezo dit. »\n« E-leh m’ema da denzor, eno ema da galon »\n19 « Na zastumit ket teñzoriou evidoh, war an douar, e-leh ma tistruj tartouz ha skrigner, e-leh ma skrap ha ma toull al laeron. 20 Med dastumit teñzoriou evidoh en neñv, e-leh na zistruj na tartouz na skrigner, e-leh na doull ha na skrap al laeron. 21 Rag, e-leh m’ema da deñzor, eno e vo da galon ive ».\n« Ma vez sklêr da lagad »\n22 « Lamp da gorv eo da lagad. Ma vez sklêr da lagad eta, e vo sklêrijennet da gorv a-bez. 23 Ma vez fall da lagad a-vad, e vo teñval da gorv a-bez. Ha ma vez teñval eta ar sklêrijenn a zo ennout, pebez teñvalijenn ! »\nDoue pe an arhant\n24 « Den ebed ne hell servicha daou vestr : pe kasaad a raio unan ha kared egile, pe derhel a raio da unan ha dismegañsi egile. Ne hellit ket servicha Doue ha Mamon. »\n« Bezit dineh »\n25 « Setu perag e lavaran deoh : Bezit dineh evid ho puhez : petra debri, petra eva ? Hag evid ar horv : gand petra e wiska ? Daoust ha n’eo ket ar vuhez muioh eged ar boued, hag ar horv muioh eged an dillad ? 26 Sellit ouz laboused an neñv : ne hadont ket ha ne vedont ket, ne zastumont ket er grignolou. Hag o maga a ra ho Tad euz an neñv. Daoust ha ne dalvezit ket muioh egeto ?\n27 Piou ahanoh a hell, dre forz tregasi, lakad eun ilinad ouspenn da hirder e vuhez ? 28 Hag evid an dillad, perag en em jala ? Sellit ouz lili ar pradou, ha penaoz e kreskont : ne labourant ket, ne nezont ket. 29 Me a lavar deoh a-vad penaoz Salomon zoken, e-kreiz e hloar, n’eo ket bet gwisket e-giz unan anezo. 30 Ma vez gwisket evel-se gand Doue geot ar parkeier, a zo beo hirio hag a vo taolet warhoaz en tan, pegement muioh a raio evidoh, tud o feiz dister !\n31 Arabad en em jala eta, o lavared : “Petra debri ?” pe : “Petra eva ?” pe : “Gand petra en em wiska ?” 32 Rag an oll draou-ze eo ’z eus klask wamo gand ar baianed. Med gouzoud mad a ra ho Tad euz an neñv ho-peus ezomm anezo. 33 Klaskit da genta rouantelez Doue hag e justis : an oll draou-ze a vo roet deoh war ar marhad. 34 N’en em jalit ket eta evid warhoaz : warhoaz en em jalo evitañ e-unan. Da beb devez eo tra-walh e boan. »\n« Na varnit ket »\n1 « Na varnit ket, evid na viot ket barnet. 2 Rag gand ar varn a varnit ganti, e viot barnet. Ha gand ar muzul a vuzuillit gantañ, e viot muzuliet ».\n3 « Perag e sellez ouz ar blouzenn a zo e lagad da vreur ? Ha ne welez ket an treust a zo en da lagad ? 4 Penaoz c’hoaz e hellez lavared d’az preur : “Lez, ma tennin ar blouzenn kuit euz da lagad”, pa ’z eus eun treust en da lagad-te ? 5 Pilpouz ! Tenn da genta an treust kuit euz da lagad ! Neuze e weli sklêr evid tenna ar blouzenn kuit euz lagad da vreur. »\nPerlez dirag ar moh\n6 « Arabad roi d’ar chas ar pez a zo santel. Na daolit ket ho perlez dirag ar moh, gand aon n’o bresfent gand o zreid, hag o troi kein, na zeuint d’ho tispenn. »\n7 « Goulennit hag e vo roet deoh ! Klaskit hag e kavot ! Skoit hag e vo digoret deoh ! 8 Rag, piou bennag a houlenn, a reseo, piou bennag a glask, a gav, ha d’an hini a sko, e vo digoret.\n9 Piou ahanoh, pa houlenn e vab bara digantañ, a roio dezañ eur mên ? 10 Pe c’hoaz, ma houlenn eur pesk, daoust hag e roio dezañ eun naer ? 11 Ma ouzoh-c’hwi eta – tud fall ma ’z oh – roi provou mad d’ho pugale, seul vui e roio ho Tad euz an neñv traou mad d’ar re a houlenn digantañ. »\nAl lezenn aour\n12 « Kement tra a fell deoh a rafe an dud evidoh, her grit-c’hwi evito : ya, kement-se eo al lezenn hag ar brofeted. »\n13 « Deuit tre dre an nor striz : rag ledan eo an nor, ha frank an hent a gas da goll ! Ha kalz a zo o vond gantañ. 14 Pegen striz an nor, pegen enk an hent a gas d’ar vuhez ! Ha nebeud int ar re a zeu d’e gavoud. »\nAr wezenn hag he frouez\n15 « Diwallit diouz ar falsprofeted : dond a reont davedoh dindan stumm deñved, med en diabarz, ez int bleizi, prest da skrapa. 16 Dre o frouez eo e vint anavezet ganeoh. Daoust hag e vez kutulliet rezin war ar spem ? pe fiez war an drez ? 17 Evel-se e taol peb gwezenn vad frouez brao ; eur wezenn vrein a-vad a daol frouez fall. 18 Ne hell ket eur wezenn vad taoler frouez fall, nag eur wezenn vrein taoler frouez brao. 19 Kement gwezenn na daol ket frouez brao a vez trohet ha stlapet d’an tan. 20 Evel-se, dre o frouez eo e vint anavezet ganeoh. »\nLavared hag ober\n21 « N’eo ket peb den hag a lavar : “Aotrou ! Aotrou !”, a yelo e-barz rouantelez an neñv, med an neb a ra bolontez ma Zad a zo en neñv. 22 Kalz a lavaro, en deiz-se : “Aotrou ! Aotrou ! Daoust ha n’on-eus ket profetizet en da anao, taolet diaouled er-mêz en da ano, greet burzudou en da ano ?” 23 Ha neuze e lavarin dezo : “Biskoaz n’am-eus hoh anavezet. Kit pell diouzin, c’hwi hag a ra traou direiz” ! »\n24 « Evel-se, an neb a glev ma homzou hag o has da benn, a vo heñvel ouz eun den fur, bet savet eun ti gantañ war ar roh. 25 Kouezet eo ar glao, ruillet o-deus an douriou braz, c’hwezet o-deus an aveliou, hag int eet a-benn d’an ti-ze : n’eo ket kouezet hemañ, rag savet e oa bet war ar roh.\n26 Hag an neb a glev ma homzou ha n’o has ket da benn, a zo heñvel ouz eun den sod hag e-neus savet e di war an trêz. 27 Kouezet eo ar glao, ruillet o-deus an douriou braz, c’hwezet odeus an aveliou, hag eo bet brallet an ti : kouezet eo hemañ ha braz an diskar anezañ. »\n28 Hogen, pa echu Jezuz gand ar homzou-ze, e chom an dud sabatuet gand e gelennadurez : 29 rag kelenn a ra evel eun den o komz euz e berz eñ e-unan, ha n’eo ket evel ar skriverien.\nPare eun den seizet\n1 Pignad a ra er vag, ober an treiz ha dond d’e gêr. 2 Ha setu ma tegasent dezañ eun den seizet, astennet war eur gwele. Gwelet gantañ o feiz, e lavar Jezuz d’an den seizet : « Bez leun a fiziañs, ma faotr ! Pardonet eo da behejou dit. » 3 Med lod euz ar skriverien a lavar, enno o-unan : « Toui Doue a ra hemañ. »\n4 Anaoud a ra Jezuz o zoñjennou, ha lavared : « Perag ar zoñjennou fall-se en ho kalon ? 5 E gwirionez, petra eo an êsa ? Lavared : “Pardonet eo da behejou dit”, pe lavared : “War-zao ! Ha bale” ? 6 Ahanta ! Evid ma ouzoh e-neus mab an den ar galloud war an douar da bardoni ar pehejou », e lavar d’an den seizet : « Sav en da zao ! Kemer da wele ha kerz d’ar gêr ! » 7 Sevel a ra, ha mond d’e di. 8 Gwelet kement-se gand ar boblad-tud, e sav doujañs enno. Gloar a rentont da Zoue a ro seurt galloud d’an dud.\n9 O vond kuit alese, e wel Jezuz eun den, Maze e ano, azezet en e vureo-publikan. Lavared a ra dezañ : « Deus d’am heul ! » Sevel a ra, ha mond d’e heul. 10 Hogen, pa oa ouz taol en ti, setu ma teu kalz publikaned ha peherien. Mond a reont ouz taol gand Jezuz hag e ziskibien. 11 O weled kement-se, e lavar ar farizianed d’e ziskibien : « Perag ema ho mestr o tebri gand publikaned ha peherien ? »\n12 Klevet ar gomz-se gantañ, e lavar Jezuz : « Ar re yah n’o-deus ket ezomm a vedisin, med ar re glañv. 13 Kit da zeski ar pez a dalv : “Trugarez eo emaon o klask ha n’eo ket sakrifisou”. Rag deut on-me da helver n’eo ket ar re just med ar beherien. »\n« Ne yuner ket da zevez an eured »\n14 Tostaad a ra neuze diskibien Yann outañ, hag int da lavared : « Ni hag ar farizianed a ra kalz yunou. Perag da ziskibien ne yunont ket. » 15 Jezuz a lavar dezo : « Daoust hag e hell tud an eured beza e glahar e-keid m’ema ar pried ganto ? Med dond a raio deiziou ma vo tennet ar pried diganto : neuze e yunint. »\n« Tamm nevez ebed war eun dra goz »\n16 « Ne vez gwriziet gand den ebed danvez nevez war eur pez-dillad koz. Rag sacha a ra an tamm nevez war ar pez-dillad, hag e teu ar rogadenn da veza gwasoh. »\n« Ne laker ket gwin nevez e sehier-ler koz »\n17 « Ne vez ket lakeet gwin nevez kennebeud e sehier-ler koz. A-hend-all e tarz ar zehier-ler, sur : skuillet ar gwin ha kollet ar zehier-ler. Med laket e vez ar gwin nevez e sehier-ler nevez, hag eo miret ar gwin hag ar zehier-ler. »\nPedenn eun den a renk uhel\n18 Tra ma oa-eñ o tistaga ar homzou-ze, setu o tostaad outañ eun den a reñk uhel. Stoui a ra dirazañ, en eur lavared : « Ema ma merh o paouez mervel. Med deus da ober eul lakad dom warni hag e vevo-hi. » 19 Sevel a ra Jezuz ha mond d’e heul, asamblez gand e ziskibien.\n20 Ha setu eur vaouez hag a oa o koll gwad abaoe daouzeg vloaz. O tostaad outañ dre a-dreñv, e touch-hi ouz pempillenn e wiskamant. 21 Rag soñjal a ree, enni heh-unan : « Ma teuan a-benn da douch ouz e zillad hepmuiken, e vin saveteet. » 22 Distroi a ra Jezuz, ha lavared : « Bez leun a fiziañs, merh, gand da feiz out bet saveteet ! » Hag eo saveteet ar vaouez d’an eur-ze end-eeun.\nSevel a ra eur plah yaouank\n23 En em gavet Jezuz e ti ar mestr, hag o weled ar hoarierien fleüt hag ar boblad-tud o veska, 24 e lavar-eñ : « It kuit, rag n’eo ket maro ar plahig : kousket eo. » Goap a reent anezañ. 25 Ha pa ’z eo taolet an dud er-mêz, ez a tre, e krog e dorn ar plahig, hag homañ da zevel. 26 Ar vrud euz kement-se a zo skignet dre ar vro-ze a-bez.\nPare daou zen dall\n27 Mond a ra Jezuz kuit alese. O vond war e lerh, daou zen dall, forz kri ganta : « Az-pez truez ouzom, emezo, mab da Zavid ! » 28 Pa zegouez en ti, e tosta an daou zen dall outañ. Ha Jezuz da lavared dezo : « Kredi a rit e hellan ober an dra-ze ? » Respont a reont : « Ya, Aotrou ! »\n29 Neuze e touch-eñ ouz o daoulagadou, en eur lavared : « Ra vo greet deoh hervez ho feiz ! » 30 Ha digoret eo o daoulagadou. O kemer eur êr rust, e lavar Jezuz dezo : « Diwallit na ouezo den ebed ! » 31 Med int, kerkent hag eet er-mêz, a skign e vrud er vro-ze a-bez.\nEun den mud a gomz\n32 Pa ’z eont er-mêz, setu ma tegasont dezañ eun den mud, eet an diaoul ennañ. 33 Eur wech kaset an diaoul er-mêz, e stag an den mud da gomz. Souezet eo an dud, hag e lavaront : « Biskoaz n’eus bet gwelet seurt tra en Izrael. » 4 Lavared a ree ar farizianed a-vad : « Dre vestr an diaouled eo e kas-eñ an diaouled er-mêz. »\nMederien evid an eost\n35 Bale a ree Jezuz dre an oll gêriou ha kêriadennou, evid kelenn en o zinagogennou, embann kelou mad ar rouantelez, parea pep klañvijenn ha peb gwander.\n36 Hag o weled ar boblad-tud, eo fromet beteg don e galon en abeg dezo, rag skuiz hag asik int, e-giz deñved ha n’o-deus ket a vesaer. 37 Neuze e lavar-eñ d’e ziskibien : « Braz eo an eost, hag ar vederien nebeud anezo ! Goulennit eta digand mestr an eost ma lako mederien da vond er-mêz evid an eost. »\n1 Hogen, echu gand Jezuz roi e gelennadurez d’e zaouzeg diskib, ez a kuit alese da gelenn ha da embann en o hêriou.\n2 En toull-bah, e kiev Y ann ano euz oberou ar Hrist. 3 Kas a ra e ziskibien da houlenn digantañ : « Ha bez’ out-te an hini o tond pe dao eo deom gortoz unan all ? » 4 Respont a ra Jezuz dezo : « It, emezañ, da gemenn da Yann ar pez a glevit hag a welit : 5 tud dall a wel ha tud kamm a vale ; tud lor a zo glanneet ha tud vouzar a glev ; tud varo a adsav, ha d’ar re baour eo embannet ar helou mad. 6 Eüruz an hini na vo ket gwall-skweriet en abeg din-me ! »\nKomz a ra Jezuz diwar-benn Yann\n7 P’ema ar re-mañ o vond kuit, e krog Jezuz da gomz diwar-benn Yann : « Piou oh eet da weled er goueleh ? Eur raosklenn hejet gand an avel ? 8 Med piou eta oh-chwi eet da weled ? Eun den gwisket gand dillad cheuh ? Setu m’ema an dud gwisket evel-se e paleziou ar rouaned. 9 Med petra oh eet da weled ? Eur profet ? Ya, ha lavared a ran deoh : muioh eged eur profet. 10 Diwar e benn eo ez eus bet skrivet : “Setu ma kasan ma hannad dirag da zremm ; kompeza a raio da hent dirazout”.\n11 Amen, lavared a ran deoh : e-touez ar re bet ganet gand eur vaouez, n’eus savet den ebed brasoh eged Yann-Vadezour ; med brasoh egetañ eo an hini bihanna e rouantelez Doue. 12 Adaleg deiziou Yann-Vadezour beteg bremañ, e vez gwallgaset rouantelez an neñv, ha ne vez skrapet nemed gand ar re daer. 13 Rag diouganet o-deus an oll brofeted hag al lezenn, beteg Yann ; 14 ha m’ho-peus c’hoant da zegemer kement-mañ : eñ eo an Eliaz a oa da zond. 15 Ra glevo an neb e-neus diouskouarn da gleved !\n« Bugale war ar blasenn\n16 « Ouz piou keñveria ar rummad-tud-mañ ? Heñvel eo ouz bugale azezet war al leurgêr. Gelver a reont ar re all, 17 en eur lavared : “C’hoariet on-eus fleüt, ha n’ho-peus ket dañset. Kanet on-eus gwerziou, ha n’ho-peus ket leñvet”. 18 Ya ’vad ! Deut eo Yann hag e chomo heb debri nag eva, ha lavaret o-deus : “Eun diaoul a zo ennañ”. 19 Dond a ra mab an den, o tebri hag oh eva, hag e lavaront : “Setu eun den lonteg hag eun ever gwin, mignon d’ar bublikaned ha d’ar beherien”. Med reiz eo bet kavet ar Furnez dre heh oberou. »\n20 Neuze e krog-eñ d’ober rebechou d’ar hêriou m’eo bet greet enno kement euz e vurzudou, dre ma n’o-deus ket cheñchet buhez : 21 « Siwaz dit-te, Korazin ! Siwaz dit-te, Betsaid ! Ma vefe bet greet, e Tir ha Sidon, ar burzudou bet greet en ho touez, pell-zo o-defe cheñchet buhez, sah ha ludu warno. 22 Setu ma lavaran deoh : evid Tir ha Sidon, e vo êsoh devez ar varn da houzañv eged evidoh-c’hwi. 23 Ha te, Kafarnaom, pignad a ri beteg an neñv ? Ne ri ket : diskenn a ri beteg an ivern. Rag, ma vefe bet greet e Sodom ar burzudou greet ennout, e vije anezi c’hoaz an deiz hirio. 24 Setu ma lavaran deoh : evid douar Sodom, e vo êsoh devez ar varn da houzañv eged evidoh. »\n« En em ziskouez a rez d’ar re vihan »\n25 En amzer-ze, e stag Jezuz da gomz, en eur lavared :\n« Meuleudi dit, Tad, Aotrou an neñv hag an douar,\no veza ma kuzez an traou-mañ ouz ar ar re fur hag ouz ar re speredeg,\nha m’o diskouezez d’ar re vihanig.\n26 Ya, Tad, setu aze an dibab greet gand da garantez.\n27 Pep tra a zo bet lakeet din gand ma Zad, ha den ebed n’anavez ar Mab, nemed an Tad.\nDen ebed n’anavez an Tad, nemed ar Mab, hag an neb a fell d’ar Mab henn diskulia dezañ. »\n« Deuit davedon »\n28 « Deuit beteg ennon, c’hwi oll hag a zo sammet dindan ar beh, ha ho tizamma a rin-me. 29 Kemerit ma yeo warnoh, ha bezit kelennet ganin, rag bez’ on leun a zouster hag izel a galon. 30 Ha kavoud a reot diskuiz d’hoh eneou. Rag êz eo ma yeo da zougen, ha skañv ma zamm. »\n1 En amzer-ze, ez a Jezuz a-dreuz ar parkeier, da zeiz ar zabad. Naon o-deus e ziskibien, ha staga a reont da denna pennou-ed. 2 O weled kement-se, e lavar ar farizianed dezañ : « Setu da ziskibien oh ober ar pez n’eo ket aotreet da zeiz ar zabad. »\n3 Lavared a ra dezo : « N’ho-peus ket lennet ar pez e-neus greet David ? Naon e-noa, hag ar re all gantañ : 4 penaoz eo eet tre e Ti-Doue, e-leh m’e-neus debret baraennou ar hinnig, ne oa ket aotre d’o debri, na dezañ na d’ar re all gantañ, med d’ar veleien hepken.5 N’ho-peus ket lennet, e-barz al lezenn, e vez torret ar zabad gand ar veleien, en templ, da zeiz ar zabad, hag int digabluz ? 6 Hogen, lavared a ran deoh : brasoh eged an templ a zo amañ. 7 Ma anavezfeh pez a dalv : “Trugarez a fell din kaoud ha n’eo ket sakrifisou”, ne gondaonfeh ket an dud digabluz. 8 Rag bez’ eo mab an den mestr war ar zabad zoken. »\n9 O vond kuit alese, e teu tre en o zinagogenn. 10 Bez ’ez eus eno eun den gand eun dorn dizehet. Goulenn a reont digantañ : « Daoust hag ez eus aotre da barea, da zeiz ar zabad ? » Kement-se evid gelloud e damall. 11 Lavared a ra dezo : « Lakom en ho touez eun den gand eun dañvadez hepken : ma kouez homañ en eun toull, da zeiz ar zabad, daoust ha ne grogo ket enni d’he zenna er-mêz ? 12 Pegement talvoudusoh eta eo eun den eged eun dañvadez. Setu perag ez eus aotre d’ober vad, da zeiz ar zabad. » 13 Neuze e lavar d’an den : « Astenn da zorn ! » E astenn a ra hag e teu da veza pareet, yah evel egile. 14 Med eur wech eet er-mêz, e kuzuill ar farizianed, an eil re gand ar re all, evid klask an doare d’e gas da goll.\nO farea oll a ra\n15 Klevet kement-se gantañ, ez a Jezuz kuit alese. Mond a ra katz tud d’e heul, hag e ro-eñ ar pare d’an oll anezo. 16 Ha gourdrouzet int gantañ, ma n’e ziskuliint ket. 17 Evid ma vo sevenet ar ger lavaret gand ar profet Izai :\n18 « Setu ma zervicher, dibabet ganin, an hini dreist-karet ganin,\nma plijan ennañ gand ma oll ene.\nLakaad a rin ma Spered dajom warnañ.\nKemenn a raio ar gwir d’ar baianed.\n19 Ne dabuto ket, ne youho ket, ne vo ket klevet e vouez war al leurgêriou.\n20 Ne dorro ket ar raosklenn vreset, ne vougo ket ar vouchenn o tivogedi c’hoaz,\nken n’e-no lakeet ar justis da veza treh.\n21 Ha lakaad a raio ar baianed o fiziañs en e ano. »\nEun den dall ha mud dre an droug-spered\n22 Neuze e tegaser dezañ eun den, dall ha mud dre an droug-spered. E barea a ra, ha setu an den mud o komz hag o weled. 23 Souezet e oa an oll dud hag e lavarent : « Hennez, daoust ha n’eo ket eñ mab David ? »\nPeb rouantelez disrannet\n24 O kleved kement-se, e lavar ar farizianed : « Hennez ne daol an diaouled er-mêz nemed dre Veelzeboul, mestr an diaouled. » 25 Anaoud a ra Jezuz o zoñjennou, ha lavared dezo : « Kement rouantelez, disrannet enni heh-unan, a zeu da veza didud. Kement kêr ha kement tiegez, eet an dizunvaniez enno, ne hellint ket chom en o zao. 26 Ma vez taolet ar zatan er-mêz gand ar zatan, ez eo disrannet a-eneb dezañ e-unan : penaoz eta e talho e rouantelez ? 27 Ha ma taolan-me an diaouled er-mêz dre Veelzeboul, dre biou o zaol er-mêz ho mibien-c’hwi ? Evelse e vint, int-i o-unan, ho parnerien. 28 Med ma taolan an diaouled er-mêz dre Spered Doue, ahanta, neuze eo deut rouantelez Doue evidoh. »\nAn den kreñv hag al laer\n29 « Pe hoaz, penaoz e hell unan bennag mond tre e-barz ti eun den kreñv ha skrapa e draou, ma ne vez ket kordennet an den kreñv gantañ ? Ha neuze e lako-eñ ar skrap war an ti. »\n« An neb n’ema ket ganin »\n30 « An neb n’ema ket ganin, a zo a-eneb din. An neb ne zastum ket ganin, a zo o strewi. »\nAr ger dizakr a-eneb ar Spered\n31 « Setu perag e lavaran deoh : pardonet e vo d’an dud kement pehed, kement ger dizakr, med ar ger dizakr a-eneb ar Spered ne vo ket pardonet. 32 An neb a lavar eur gomz a-eneb mab an den, e vo pardonet an dra-ze dezañ. Med an neb a gomz a-eneb ar Spered, an hini Santel, ne vo ket pardonet kement-se dezañ, nag er bed-mañ nag en hini da zond.\nAr gomz a zo frouez ar galon\n33 Lakit eur wezenn vad, ha mad e vo ar frouez. Lakit eur wezenn glañv, ha klañv e vo ar frouez. Rag diouz he frouez e vez anavezet ar wezenn. 34 Gouenn naered ! Penaoz e hellit lavared traou mad, fall ma ’z oh-c’hwi ? Rag komz a ra ar genou diwar leun-barr ar galon. 35 Tenna a ra an den mad traou mad euz e deñzor mad, hag an den fall traou fall euz e deñzor fall.\n36 Setu perag e lavaran deoh : da zeiz ar varn, e rento an dud kont euz kement ger goullo distaget ganto. 37 Rag, diouz da gomzou eo e vi didamallet, ha diouz da gomzou e vi kondaonet. »\n38 Neuze e lavar dezañ lod euz ar skriverien hag euz ar farizianed : « Mestr, emezo, ni a garfe gweled eur zin greet ganeoh. » 39 Jezuz a respont dezo : « Rummad fall hag avoultrer ! Klask a ra eur zin ! Sin ebed ne ro roet dezañ, nemed hini ar profet Jonaz. 40 Rag, evel m’eo bet Jonaz e kov ar pesk braz, e-pad tri devez ha teir nozvez, evel-se e vo mab an den, e-pad tri devez ha teir nozvez, e kalon an douar.\n41 Sevel a raio tud Niniv, da zeiz ar varn, a-eneb ar rummad-mañ, hag e kondaoni, rag cheñchet o-deus buhez dre brezegenn Jonaz. Ha setu amañ muioh eged Jonaz. 42 Ha dihuni a raio rouanez ar Hreisteiz, da zeiz ar varn, gand ar rummad-mañ, hag e gondaoni, rag deut eo-hi euz penn all ar bed da zelaou fumez Salomon. Ha setu amañ muioh eged Salomon. »\nSeiz diaoul all gwasoh\n43 « Eur wech eet e-mêz eun den, ez a ar spered dihlan du-mañ, du-hont, dre al lehiou dizehet, evid kaoud diskuiz, 44 Ha ne gav ket. Neuze e lavar : “Mond a rin en-dro d’am zi m’on deut er-mêz anezañ”. Dond a ra, hag e gavoud bet skarzet, skubet, fichet. 45 Neuze ez a da gemer seiz spered all droukoh egetañ : hag int, eet tre e-barz, a jom ennañ. Hag ema stad diweza an den-ze gwasoh eged an hini genta. Evel-se e vo ev id ar rummad-tud-mañ. »\nMa mamm ha ma breudeur\n46 Bez’ ema c’hoaz o komz d’ar boblad, ha chomet eo e vamm hag e vreudeur er-mêz, o klask komz outañ. 47 Unan bennag a lavar dezañ : « Setu m’ema da vamm ha da vreudeur er-mêz, o klask komz ouzit. » 48 Respont a ra Jezuz d’an den-ze : « Piou, emezañ, eo ma mamm ? Piou eo ma breudeur ? » 49 Astenn a ra e zorn war-zu e ziskibien, ha lavared : « Setu ma mamm ha ma breudeur. 50 Rag an neb a ra bolontez ma Zad a zo en neñv, hennez eo a zo breur, c’hoar ha mamm din. »\nKelennadurez e-kichenn al lenn\n1 En deiz-se, deut Jezuz e-mêz an ti, e oa eet d’azeza e-kichenn ar mor. 2 Ken stank eo an dud dastumet en-dro dezañ, ma pign en eur vag. Azeza a ra enni, e-pad ma chom an oll dud war an aot. 3 Komz a ra dezo dre barabolennou, diwar-benn kalz traou.\nLavared a ra : « Setu an hader o vond er-mêz evid hada. 4 P’ema o hada, e kouez eul lodenn war vord an hent. Dond a ra al laboused hag eo debret ar greun ganto. 5 Lod all a gouez war ar veindraill, e-leh ma n’eus ket kalz a zouar : dioustu e tiwanont, dre ma n’eo ket don an douar. 6 Med a-boan m’eo savet an heol, eo rostet ar greun gantañ, ha dre ma n’o-deus ket a wriziou, ez int dizehet.\n7 Eul lodenn all a gouez war ar spem. Ar spem a gresk hag he moug. 8 Lod all a gouez war an douar brao hag e roont frouez : unan kant, unan tri-ugent, unan all tregont. 9 An neb e-neus diouskouarn, ra glevo ! »\nPerag parabolennou ?\n10 Tostaad a ra an diskibien ha lavared dezañ : « Perag e komzez dre barabolennou ? » 11 Respont a ra dezo : « Deoh, emezañ, eo roet misteriou rouantelez an neñv da anaoud. Dezo n’eo ket greet. 12 Evel-se ema : an neb e-neus, e vo roet kalz dezañ ; an neb n’e-neus ket, e vo tennet digantañ zoken ar pez e-neus. 13 Gand se e komzan dezo dre barabolennou : rag selled a reont heb selled, ha kleved a reont heb kleved na kompren.\n14 Hag evito eo sevenet profesi Izai, pa lavar-eñ :\n“Evid kleved, e klevot ha ne gomprenot ket.\nEvid selled, e sellot ha ne welot ket.\n15 Rag ponnerreet eo kalon an dud-se :\ngand diouskouarn kaled e klevont hag o daoulagad a stankont,\ngand aon na welfent gand o daoulagad,\nna glevfent gand o diouskouarn,\nna gomprenfent gand o halon,\nna vefe cheñchet o buhez,\nha n’o farefen”.\n16 Evidoh, eüruz ho taoulagad : gweled a reont ; eüruz ho tiouskouarn : kleved a reont. 17 Amen, lavared a ran deoh : kalz profeted ha tud just o-deus bet c’hoant da weled ar pez a zellit outañ, ha n’o-deus ket gwelet, da gleved ar pez a glevit ha n’o-deus ket klevet. »\nKomprenit ar barabolenn\n18 « C’hwi eta, selaouit parabolenn an hader. 19 Neb a glev komz ar rouantelez, heb he hompren, e teu an hini droug da skrapa ar pez a zo bet hadet en e galon : an den-ze eo bord an hent m’eo bet taolet an had warnañ. 20 Ar pez a zo hadet war ar veindraill eo an den a glev ar gomz hag he reseo dioustu gand levenez. 21 Hogen, n’e-neus ket a wriziou ennañ e-unan med hedro eo : ma teu enkrez pe heskinèrèz, en abeg d’ar gomz, e strebot dioustu.\n22 An douar m’eo bet kouezet an had ennañ e-kreiz ar spem, eo an den a glev ar gomz, med, gand neh ar vuhez ha touell ar binvidigez, eo mouget ar gomz ha difrouez e teu homañ da veza. 23 An douar brao a gouez an had warnañ eo an den a glev ar gomz hag he hompren ; dougen a ra frouez ha roi : unan kant, unan tri-ugent, unan all tregont. »\n24 Kinnig a ra dezo eur barabolenn all : « Heñvel eo, emezañ, rouantelez an neñv ouz eun den o hada had brao en e bark. 25 Med e-pad ma kousk an dud, e teu e enebour : hada a ra dreog war-horre, e-touez an ed, ha mond kuit. 26 Ha pa ziwan ar geot hag e roont pennou-ed, e teu ive an dreog war-wel.\n27 Tostaad a ra mevelien an ozah, ha lavared dezañ : « Mestr, daoust ha n’eo ket had brao az-peus hadet en da bark ? Penaoz eta ez eus dreog ? » 28 Respont a ra dezo : « Eun den enebour eo e-neus her greet. » Ar vederien a lavar : « C’hoant az-peus ez afem d’e zastum ? 29 Hag eñ da lavared : « Nann ! Gand aon na vefe disgwriziennet an ed gand an dreog. 30 Lezit da greski an eil hag egile, beteg an eost. Da vare an eost, e lavarin d’ar vederien : “Dastumit an dreog da genta, hag ereit-eñ e duilladou evid o devi. An ed a-vad, dastumit-eñ em grignol”. »\nAr hreunenn zezo\n31 Eur barabolenn all a ginnig dezo : « Heñvel eo, emezañ, rouantelez an neñv ouz eur hreunenn zezo e-neus eun den kemeret da hada en e bark. 32 Bez’ eo ar vihanna e-touez an oll hadennou. Med, p’he-deus kresket, e vez-hi an hini vrasa e-touez ar plantennou : dond a ra da veza gwezenn, ken e teu laboused an neñv d’ober o neiziou war he skourrou. »\n33 Eur barabolenn all a lavar-eñ dezo : « Heñvel eo rouantelez an neñv ouz ar goell kemeret gand eur vaouez ha kemmesket ganti e-barz tri muzuliad bleud, beteg ma sav an toaz a-bez. »\n34 Kement-se oll a lavar Jezuz d’ar boblad-tud, dre barabolennou. Ha ne lavare netra dezo, nemed dre barabolennou, 35 evid seveni komzou ar profet : “Digori a rin ma genou evid komz dre barabolennou, embann a rin traou kuzet abaoe krouidigez ar bed.” »\n« Displeg deom ar barabolenn »\n36 Lezel a ra-eñ an dud, ha dond d’an ti. E ziskibien a dosta outañ, en eur lavared : « Displeg deom parabolenn an dreog er park. 37 Respont a ra dezo : « Mab an den, emezañ, eo an hader mad. 38 Ar bed eo ar park ; mibien an droug eo an dreog ; 39 an diaoul eo an enebour hag e-neus e hadet ; fin ar bed eo an eost ; an êlez eo ar vederien. 40 Dres e-giz m’eo an dreog dastumet ha devet en tan, evel-se evoe fin ar bed. 41 Mab an den a gaso e êlez, ha dastum a raint e-mêz ar rouantelez an oll wall-skweriou hag oberourien an droug. 42 O zaoler a raint er fornez tan : eno e vo leñvadeg ha skrignadeg dent. 43 Neuze e lugemo ar re just, evel an heol, e rouantelez o Zad. An neb e-neus diouskouarn, ra glevo ! »\nAn teñzor, ar berlezenn, ar roued\n44 « Heñvel eo rouantelez an neñv ouz eun teñzor kuzet er park. Kavet eo gand eun den : e guzad a ra, ha, leun a levenez, ez a da werza pep tra e-neus, ha da brena ar park-se.\n45 Ha c’hoaz : heñvel eo rouantelez an neñv ouz eur marhadour o klask perlez kaer. 46 Kavoud a ra eur berlezenn talvouduz-tre : mond a ra da werza kement tra e-neus, ha d’he frena.\n47 Ha c’hoaz : heñvel eo rouantelez an neñv ouz eur roued taolet er mor. Dastum a ra pesked a beb gouenn. 48 Pa vez leun, eo sachet ganto war an aot. Azeza a reont ha dastum ar re vrao e panerou. Ar re vrein a-vad a daolont kuit. 49 Evel-se e vo e fin ar bed : dond a raio an êlez er-mêz ; dispartia a raint ar re fall diouz kreiz ar re just, 50 hag o zaoler er fornez tan : eno e vo leñvadeg ha skrignadeg dent. »\nAr skriver deut da veza diskib ar rouantelez\n51 « Komprenet ho-peus kement-se ? –Ya » a lavaront dezañ. 52 Respont a ra dezo : « Evel-se eo kement skriver, o houzoud diouz rouantelez an neñv, heñvel ouz eun den, eun ozah hag a denn traou koz ha traou nevez euz e deñzor. » 53 Echuet gantañ displega ar parabolennou-ze, ez a Jezuz kuit alese.\n« Den ebed ne vez profet en e vro »\n54 Dond a ra d’e vro. Kelenn a ree e genvroiz en o zinagogenn, ken e oant souezet. Hag int da lavared : « Euz peleh e teu dezañ ar furnez-se hag ar burzudou ? 55 Hennez, daoust ha n’eo ket eñ mab ar halvez ? Daoust ha ne vez ket greet Mari euz e vamm ? Hag e vreudeur : Jakez, Jozef, Simon ha Jud, 56 hag e hoarezed, daoust ha n’emaint ket oll en on touez ? Euz peleh eta e teu dezañ kement-se ? » 57 Ha bez’ eo-eñ eur skoill evito. Lavared a ra Jezuz dezo : « Ne vez eur profet heb enor nemed en e vro hag en e famill. » 58 Ne ra ket kalz burzudou eno, en abeg d’o diouer a feiz.\nYann adsavet ?\n1 War-dro an amzer-ze, e klev Herodez, an tetrark, komz euz Jezuz. 2 Lavared a ra d’e ofiserien : « Yann-Vadezour e rank beza hemañ ; adsavet eo bet a-douez ar re varo : gand se e kaver ennañ galloud ar burzudou. »\nYann en toullbah\n3 Rag Herodez e-noa tapet krog e Yann, e chadennet, hag e daolet en toull-bah, ablamour da Herodiadez, gwref Filip, e vreur. 4 Peogwir e lavare Yann dezañ : « N’az-peus ket aotre d’he haoud da wreg. » 5 Ha c’hoant dezañ d’e laza, e-neus aon rag an dud, dre ma sellent ouz Yann evel ouz eur profet.\n6 Dond a ra deiz-ha-bloaz Herodez. Merh Herodiadez a goroll dirag an dud, hag a blij kalz d’Herodez, 7 ken na tou hemañ, dre le, roi dezi ar pez a houlenno-hi. 8 Poulzet gand he mamm : « Ro din, emezi, amañ war eur plad, penn Yann, ar badezour. » 9 Mantret eo an tetrark, med en abeg d’e le ha d’ar gouvidi, e kemenn ma vo roet dezi penn Yann, 10 hag e lak dibenna Yann en e doull-bah. 11 Degaset eo e benn war eur plad, ha roet d’ar plah yaouank : homañ e ro d’he mamm. 12 Diskibien Yann a zeu da gemer e gorv ha d’e zebelia. Dond a reont da gas kelou da Jezuz.\nMond a ra Jezuz kuit : an dud a ya d’e heul\n13 O veza klevet kement-se, ez a Jezuz kuit alese, en eur vag, war-zu eul leh digenvez, en e bart e-unan. Kleved a ra ar bobl ano euz kement-se, ha mond d’e heul, war droad, euz ar hêriou. 14 O tond er-mêz, e wel-eñ eur boblad-tud niveruz. Trefuet eo evito, beteg don e galon : parea a ra o re vahagnet.\nPemp baraenn evid pemp mil den\n15 Deut an abardaez, e tosta an diskibien outañ, en eur lavared : « Digenvez eo al leh-mañ, ha diwezad eo an eur dija. Kas an dud kuit, ma ’z aint d’ar hêriadennou da brena boued. » 16 Respont a ra Jezuz dezo : « N’o-deus ket ezomm da vond kuit. Roit-c’hwi dezo da zebri. » 17 Lavared a reont dezañ : « N’on-eus amañ nemed pemp baraenn ha daou besk – 18 Degasit-i din amañ », emezañ.\n19 Lakaad a ra ar boblad-tud da astenn war ar geot. Kemer a ra ar pemp baraenn hag an daou besk. O veza savet e zellou war-zu an neñv, e vennig ar baraennou, o lodenn hag o ro d’e ziskibien, hag ar re-mañ d’an dud. 20 Debri a reont oll beteg o gwalh. Dastum a reont an tammou chamet da zilerh : daouzeg panerad leun. 21 Ar re o-deus debret a oa war-dro pemp mil den, heb konta ar merhed hag ar vugale.\nPedi a ra war ar menez\n22 Raktal e lak e ziskibien da bignad er vag ha da vond en e raog d’an tu all, e-pad ma kasfe-eñ an dud kuit. 23 O veza kaset an dud kuit, e pign war ar menez da bedi, en e bart e-unan.\nBale a ra war ar mor\nDeut an abardaez, e oa e-unan-penn eno. 24 Ar vag a oa dija pellig euz an aot, hejet-dihejet gand an tonnou, rag a-benn edo an avel. 25 D’ar pederved beill euz an noz, e teu daveto, ovale war ar mor. 26 E ziskibien a zo trevariet ouz e weled o vale war ar mor. Lavared a reont : « Eur spes eo ! » ha krial gand ar spont. 27 Kerkent e komz Jezuz dezo : « Fiziañs ! emezañ, me eo, bezit dizaon ! »\n28 Neuze e komz Pèr outañ : « Aotrou, ma ’z eo te eo, kemenn din mond davedout war an dour ! » 29 Jezuz a lavar : « Deus ! » Diskenn a ra Pèr euz ar vag, ha hale war an dour evid mond war-zu Jezuz. 30 Med, o weled pegen kreñv eo an avel, e krog aon ennañ. Staga a ra da ziskenn hag eñ da hopal, en eur lavared : « Aotrou ! Salv ahanon ! » 31 Kerkent eh astenn Jezuz e zorn hag e krog ennañ. Lavared a ra dezañ : « Den dister e feiz, perag n’az-peus ket kredet ? » 32 Ha pa bignont er vag, eo torret an avel. Ar re a zo gantañ er vag a stou dirazañ, 33 en eur lavared : « Te a zo Mab da Zoue, e gwirionez. »\n34 Echui a reont an treiz, ha dond da zouara e Jenezared. 35 Tud al leh-mañ e anavez, ha kelou a gasont dre ar vro tro-dro. Degas a reont dezañ an oll re glañv, 36 hag e erbedi : nemed touch ouz pempillenn e vantell. Ha pareet eo kement hini a douch outi.\nHengoun ar gozidi\n1 Tostaad a ra neuze ouz Jezuz farizianed ha skriverien euz Jeruzalem : 2 « Perag, emezo, e torr da ziskibien hengoun ar gozidi ? Rag ne walhont ket o daouarn pa gemeront boued. »\n3 Respont a ra, ha lavared dezo : « Ha c’hwi, perag e torrit gourhemennou Doue, war zigarez ho kiziou koz deoh-c’hwi ? 4 Rag lavaret e-neus Doue : “Enor da dad ha da vamm” ha : “An neb a villig tad pe vamm, a varvo”. 5 Med lavared a rit-c’hwi : “An neb a lavar d’e dad pe d’e vamm : prov-da-Zoue eo al lodenn euz ma danvez a vefe talvouduz dit, 6 n’e-neus ket da enori e dad pe e vamm”. Kaset ho-peus komzou Doue da get, dre ho kiziou koz deoh-c’hwi.\n7 Pilpouzed ! Brao e-neus Izai diouganet diwarnoh, o lavared : 8 “Ar bobl-mañ am enor, gand e ziweuz, med he halon a dro pell ahanon. 9 Goullo eo al lidou a rentont din. Ar henteliou a gelennont n’int nemed gourhemennou an dud”. »\n« Ar pez a zaotr an den »\n10 Gelver a ra an dud ha lavared dezo : « Klevit ha komprenit : 11 n’eo ket ar pez a ya er genou hag a zaotr an den, med ar pez a zeu e-mêz ar genou, an dra-ze eo a zaotr an den. »\n12 Tostaad a ra neuze e ziskibien outañ ha lavared dezañ : « Gouzoud a rez eo bet feuket ar farizianed o kleved ar homzou-ze ? » 13 Respont a ra : « Pep plantenn, emezañ, ha n’eo ket bet plantet gand ma Zad euz an neñv, a vo disgwriziennet. 14 Laoskit-i ! Tud dall int, o heñcha tud dall. Pa vez eun den dall o heñcha eun den dall all, e kouezint o-daou en toull. »\n15 Pèr a respont, o lavared dezañ : « Displeg deom ar barabolenn-ze – 16 Bremañ c’hoaz oh-c’hwi heb skiant, emezañ. 17 Ne welit ket penaoz e tiskenn er hov pep tra a ya er genou, hag e vez taolet er-mêz, er foz ? 18 Med euz ar galon e teu ar pez a ya e-mêz ar genou, hag an dra-ze eo a zaotr an den. 19 Rag, euz ar galon e teu komzou droug, muntrèrèz, avoultriez, gastaouèrèz, laeroñsi, falstesteniou, blasfemou. 20 Kement-se eo a zaotr an den. Med debri, heb beza gwalhet an daouarn, ne zaotr ket an den. »\nFeiz eur baianez\n21 Mond a ra Jezuz kuit ahano, ha dond tro-war-dro Tir ha Sidon. 22 Ha setu ma teu eur vaouez, eur Gananeanez euz ar vro-ze. Hopal a ra-hi, en eur lavared : « Bez truez ouzin, Aotrou, mab da Zavid ! Gwallgaset eo ma merh gand an droug-spered. » 23 Med ne respont-eñ ger ebed dezi. Tostaad a ra e ziskibien ha goulenn digantañ : « Kas-hi kuit, emezo, rag krial a ra war on lerh. »\n24 Respont a ra-eñ a-vad : « N’on ket bet kaset, emezañ, nemed d’an deñved kollet euz ti Izrael. » 25 Med neuze e teu-hi da stoui dirazañ : « Aotrou ! emezi, ma zikour ! » 26 O respont dezi, e lavar-eñ : « N’eo ket brao kemer bara ar vugale hag e stlepel d’ar chas bihan. – 27 Ya, Aotrou, emezi, med debri a ra ar chas bihan bruzunou o koueza diwar daol o mistri. » Neuze e respont Jezuz : 28 « Maouez, emezañ, braz eo da feiz ! Ra vo greet dit hervez da hoant ! » Ha pareet eo he merh d’an eur-ze.\nO farea a ra\n29 O pellaad alese, e teu Jezuz war vord Mor ar Galile. Pignad a ra war ar menez hag azeza eno. 30 Pobladou-tud niveruz a dosta outañ, ganto tud kamm, dall, mahagnet, mud, ha kalz re all. O lakaad a reont e-harz dezañ, hag o farea a ra-eñ, 31 ken m’eo souezet an dud, pa welont re vud o komz, re vahagnet deut dibistig, re gamm o vale, re zall o selled. Meuli a reont Doue Izrael.\n32 Gelver a ra e ziskibien ha lavared : « Trefuet on, evid ar bobl, e don ma halon : abaoe tri devez emaint ganin ha n’o-deus netra da zebri. Ne fell ket din o has kuit war yun, gand aon na zemplfent en hent. » 33 An diskibien a lavar dezañ : « Penaoz or-befe-ni tra-walh a vara en eur goueleh evid roi o gwalh da gement a dud ? – 34 Ped baraenn a zo ganeoh ? » eme Jezuz. Respont a reont : « Seiz hag eun nebeud peskedigou. »\n35 Kemenn a ra d’ar bobl azeza war an douar. 36 Ha kemeret gantañ ar zeiz baraenn hag ar pesked, e lavar eur bedenn a drugarez, e ra lodennou, o ro d’e ziskibien, hag e ziskibien d’ar bobl. 37 Debri a reont oll, beteg o gwalh. Gand an tammou chomet da zilerh, e tastumont seiz panerad leun. 38 Ar re o-deus debret a oa pevar mil den, hep konta ar merhed hag ar vugale. 39 Kas a ra kuit ar bobl, pignad er vag, ha dond da harzou Magadan.\nEur zin euz an neñv\n1 Tostaad a ra ar farizianed hag ar zaduseaned. Evid e amproui, e houlennont digantañ diskouez dezo eur zin euz an neñv. 2 Jezuz a respont hag a lavar dezo : « Pa zeu an abardaez, e lavarit : “Amzer vrao, rag ruz eo an oabl !” 3 Ha diouz ar mintin : “Arne hirio, rag damruz eo an oabl, hag o vond da zu !” Liou an oabl a ouzoh anaoud, med sinou an amzer ne hellit ket ! 4 Rummad fallagr hag avoultrer ! Klask a ra eur zin ! ha sin ebed ne vo roet dezañ, nemed sin Jonaz. » O huitaad a ra, ha mond pelloh.\n5 Mond a ra e ziskibien d’an tu all. Dizoñjet o-deus kemer baraennou ganto. 6 Jezuz a lavar dezo : « Sellit ! Diwallit diouz goell ar farizianed hag ar zaduseaned ! 7 « Prederia a reont enno o-unan, o lavared : « N’on-eus ket kemeret bara ! » 8 Jezuz a oar, hag e lavar : « Perag prederia, ennoh hoh-unan, dre n’ho-peus ket bara ? 9 Ne gomprenit ket c’hoaz ? N’ho-peus ket soñj euz ar pemp baraenn evid pemp mil den ? Ped panerad ho-peus dastumet ? 10 Hag ar zeiz baraenn evid pevar mil den ? Ped panerad ho-peus dastumet ? 11 Penaoz ne gomprenit ket ? N’eo ket diwar-benn bara em-eus lavaret deoh : diwallit diouz goell ar farizianed hag ar zaduseaned. » 12 Neuze e komprenont n’e-noa ket lavared diwall diouz goell ar bara, med diouz kelennadurez ar farizianed hag ar zaduseaned.\nPèr a lavar : “Te eo a zo ar Hrist”\n13 Dond a ra Jezuz tro-dro da Zezare-Filip, hag ober goulennou ouz e ziskibien, en eur lavared : « Piou, eme an dud, eo mab an den ? » 14 Lavared a reont : « Lod : “Yann-Vadezour”. Lod all : “Eliaz”. Reou all : “Jeremi”, pe e unan euz ar brofeted. » 15 Lavared a ra-eñ dezo : « Ha c’hwi ! Piou a lavarit ez on-me ? » 16 Simon-Pèr a respont : « Te eo a zo ar Hrist, emezañ, Mab an Doue beo ! »\nJezuz a lavar : “Te a zo Pèr”\n17 Jezuz a respont, o lavared dezañ : « Eüruz out-te, Simon, mab da Jonaz, rag n’eo ket ar hig nag ar gwad o-deus diskuliet dit kement-se, med ma Zad hag a zo en neñv. 18 Ha me a lavar dit : te a zo Pèr (Roh), ha war ar roh-se e savin ma Iliz, ha doriou an ivern ne vint ket kreñvoh egeti. 19 Roi a rin dit alhweziou rouantelez an neñv : kement a liammi war an douar a vo liammet en neñv ; kement a ziliammi war an douar a vo diliammet en neñv. » 20 Neuze e kemenn d’an diskibien chom heb lavared da zen ebed ez eo-eñ ar Hrist.\nKenta kemennadenn euz e basion\n21 Adaleg neuze, e krog Jezuz da ziskouez d’e ziskibien e rank-eñ mond da Jeruzalem, gouzañv kalz a-berz ar gozidi, ar veleien-veur hag ar skriverien, beza lazet, ha d’an trede deiz, adsevel.\n22 Pèr e denn gantañ a-gostez, hag e krog d’e hourdrouz, en eur lavared : « Doue ra viro, Aotrou ! Nann, ne hoarvezo ket an dra-ze ganit ! » 23 Distroi a ra-eñ ha lavared da Bèr : « Kerz a-dreñv din, satan ! Eur gwall-skoill out evidon : da venoziou n’int ket re Zoue med re an dud. »\nKemer da groaz\n24 Neuze e lavar Jezuz d’e ziskibien : « Nep piou bennag a feil dezañ dond war ma lerh, r’en em naho e-unan, ra zougo e groaz, ha ra zeuio d’am heul ! 25 Ya ’vad, an hini a fell dezañ savetei e vuhez, he hollo. Med an hini a gollo e vuhez, en abeg din-me, he havo. 26 Ya ’vad, petra a dalvez d’eun den gounid ar bed a-bez, ma vez daonet e ene ? Pe c’hoaz, petra a roio eun den en eskemm d’e ene ? »\n27 Rag, bez’ ema mab an den o tond e gloar e Dad, gand an êlez. Neuze e roio da bep hini hervez e oberou. 28 Amen, lavared a ran deoh : lod euz ar re-mañ ne danvaint ket ar maro araog beza gwelet mab an den o tond en e rouantelez. »\n« Piou ’ta eo ar brasa ? »\n1 D’ar mare-ze, e tosta an diskibien ouz Jezuz, en eur lavared : « Piou ’ta eo ar brasa e rouantelez an neñv ? » 2 Gelver a ra eur bugelig davetañ, hag e lakaad en o zouez. 3 Hag e lavar dezo : « Amen, emezon, ma ne jeñchit ket buhez, evid dond da veza e-giz bugale vihan, ne antreot ket e rouantelez an neñv. 4 An hini en em izella eta, evel ar bugelig-mañ, hennez eo ar brasa e rouantelez an neñv. 5 Nep piou bennag a zegemer eur bugelig em ano, me eo a zo degemeret gantañ. »\n« An hini a vo eur gwall-skoill »\n6 Nep piou bennag a vo eur gwall-skoill evid unan hepken euz ar re vihan-mañ a gred ennon, eo emzavoh dezañ e vefe staget eur rod-vilin en-dro d’e houzoug ha stlapet e strad ar mor.\n7 Reuzeudig ar bed en abeg d’ar gwall-skoillou ! Red eo d’ar gwall-skoillou dond, med reuzeudig an den a zeu ar gwall-skoillou drezañ ! 8 Ma vez da zorn pe da droad eur gwall-skoill evidout, troh-eñ ha taol-eñ kuit, pell ahanout. Gwelloh eo dit antreal er vuhez, mogn pe gamm, eged beza stlapet en tan peurbaduz gand daou zorn ha daou droad.\n9 Ha ma vez da lagad eur gwall-skoill evidout, lam-eñ kuit ha stlap-eñ pell ahanout. Gwelloh eo evidout antreal born er vuhez, eged beza taolet e jehenn an tan gand daou lagad.\n10 Taolit evez da jom heb dismegañsi unan euz ar re vihan-mañ, rag lavared a ran deoh : ema o êlez en neñv o para atao war dremm ma Zad a zo en neñv.\nAn danvadez kollet\n12 Petra a zoñjit ? M’e-neus eun den kant dañvadez, ha ma vefe kollet unan anezo, daoust ha ne zilezo ket an naonteg all ha pevar-ugent, war ar meneziou, evid mond da glask an hini gollet ? 13 Ha ma c’hoarvez gantañ he havoud, amen, lavared a ran deoh : laouenneet eo ganti muioh eged gand an naonteg ha pevar-ugent n’int ket bet kollet. 14 Evel-se ema gand bolontez ho Tad euz an neñv : na ’z afe da goll nikun euz ar re vihan-mañ ! »\n« M’e-neus da vreur pehet »\n15 « M’e-neus da vreur pehet, kerz, gra rebechou dezañ, etrezoh ho-taou hepken. Ma da zelaou, az-po gounezet da vreur. 16 Med ma ne zelaou ket, kemer ganit unan pe zaou all, “evid ma vo reñket pep tra dre desteni daou pe dri”. 17 Ma nah-eñ o zelaou, henn lavar d’an Iliz. Ha ma nah selaou an Iliz zoken, ra vo evidout e-giz ar paian hag ar publikan.\n18 Amen, lavared a ran deoh : pep tra a liammot war an douar a vo liammet en neñv. Ha pep tra a ziliammot war an douar a vo diliammet en neñv. »\n« Ma teu daou d’en em gleved »\n19 « Ha c’hoaz ! Amen, lavared a ran deoh : ma teu daou ahanoh d’en em gleved, war an douar, evid goulenn tra pe dra, kement-se en em gavo ganto, a-berz ma Zad a zo en neñv. 20 Rag, al leh m’en em vod daou pe dri ennañ, eno e vezan en o zouez. »\nDilemel deg gwech ha tri-ugent seiz gwech\n21 Tostaad a ra Pèr outañ, ha lavared dezañ : « Aotrou, ped gwech e peho ma breur a-eneb din hag e pardonin dezañ ? Beteg seiz gwech ? « 22 Jezuz a respont : « Ne lavaran ket beteg seiz gwech, med beteg deg gwech ha tri-ugent seiz gwech. »\nAn dleour didruez\n23 « Setu perag eo rouantelez an neñv heñvel ouz eun den, eur roue, hag e fell dezañ renta e goñchou gand e zervicherien. 24 Pa ’z eo kroget d’henn ober, e tegaser dezañ unan hag a zle deg mil talant. 25 Dre ma n’e-n eus ket peadra da restaol, e kemenn an aotrou e lakad e gwerz, gand e wreg, e vugale ha kement e-neus, evid ma vo daskoret pep tra.\n26 Ar zervicher eta, o koueza e-harz e dreid, a stou dirazañ, en eur lavared : “Bez madelezuz ouzin hag e restaolin pep tra dit”. 27 Piket eo aotrou ar zervicher-ze e don e galon : e ziliamma a ra, ha dilemel e zle digantañ.\n28 En eur vond er-mêz, e kav ar zervicher-ze unan euz e geneiled a zlee dezañ kant dîner. Krogi a ra ennañ ha, prest d’e vouga, e lavar : “Restaol din ar pez a zleez”. 29 E geneil eta, o koueza e-harz e dreid, e aspede en eur lavared : “Bez madelezuz ouzin hag e restaolin dit”. 30 Ne fell ket dezañ, med mond a ra hag e daoler en toull-bah, beteg m’e-no restaolet e zle.\n31 Gweled a ra e geneiled ar pez ’zo c’hoarvezet, ha glaharet-braz int gand kement-se. Dond a reont da lavared d’o aotrou kement a zo en em gavet. 32 E helver a ra e aotrou, ha lavared dezañ : “Servicher fall, dilamet em-eus da zle en e bez diganit, peogwir az-poa ma aspedet. 33 Daoust ha ne oa ket red dit ive kaoud truez ouz da geneil, evel m’em-eus bet-me truez ouzit ?” 34 E aotrou, kounnaret, e ro d’ar vourrevien, beteg ma vo restaolet e zle gantañ en e bez. 35 Evel-se e raio ma Zad euz an neñv evidoh, ma ne bardonit ket, pep hini ahanoh d’e vreur, a-greiz-kalon. »\n1 Hogen, p’ e-neus Jezuz echuet ar gomzou-ze, e kuita Bro-Halile.\nDond a ra war harzou Bro-Jude, en tu all d’ar Jourdan. 2 Pobladou-tud niveruz a zeu d’e heul, hag o farea a ra eno.\n3 Tostaad a ra ar farizianed outañ. Evid e denta, e lavaront : « Daoust hag e-neus eur gwaz aotre da gas kuit e wreg, evid forz peseurt abeg ? » 4 Respont a ra : « N’ho-peus ket lennet ? emezañ : “Er penn kenta e-neus ar hrouer o greet par ha parez.” 5 Ha lavaret e-neus : “En abeg da ze, e kuitaio ar gwaz e dad hag e vamm, hag en em stago ouz e wreg, hag e vint o-daou eur horv hepken.” 6 Evel-se n’emaint ket daou ken med eur horv hepken. Ar pez e-neus Doue unanet eta, arabad da zen ebed e zispartia. »\n7 Lavared a reont dezañ : « Perag eta e-neus Moizez gourhemennet roi eul lizer torr-dimezi, ha kas kuit ? » 8 Respont a ra dezo : « En abeg d’ho kalon galed eo e-neus Moizez roet aotre deoh da gas kuit ho kwragez. Er penn kenta, ne oa ket an traou evel-se. 9 Lavared a ran deoh : nep piou bennag a gas kuit e wreg, nemed e vefe eur falsdimezi, hag a zimez gand unan all, a zo avoultrer. »\n10 E ziskibien a lavar dezañ : « Mard ema evel-se stad eun den gand eur vaouez, n’eo ket emzao dimezi. » 11 Lavared a ra dezo : « An oll ne gomprenont ket ar gomz-se, med ar re nemeto m’eo bet roet dezo. 12 Bez’ ez eus lod na hellont ket dimezi, dre ma ’z int ganet evel-se euz korv o mamm ; bez’ ez eus lod bet lakeet evel-se gand an dud ; ha bez’ ez eus lod all en em lakeet evel-se en abeg da rouantelez Doue. An neb a hell intent, ra intento ! »\n« Lezit ar vugale vihan »\n13 Neuze e touger dirazañ bugale vihan, evid ma lako e zouarn wamo, ha ma pedo. An diskibien o gourdrouz, 14 med Jezuz ha lavared : « Lezit ar vugale vihan, na virit ket outo da zond beteg ennon ! Rag evid ar re heñvel outo eo rouantelez an neñv. » 15 Lakaad a ra e zaouarn wamo, ha mond kuit alese.\n« Gwerz ha ro d’ar paour »\n16 Ha setu eun den o tostaad outañ, en eur lavared : « Mestr, petra a vad a rin evid kaoud ar vuhez peurbaduz ? » 17 Lavared a ra dezañ : « Perag e rez goulennou ouzin diwar-benn ar mad ? N’eus nemed eur Mad. M’az-peus c’hoant d’antreal er vuhez, dalh d’ar gourhemennou. – 18 Pere ? » emezañ. Jezuz a respont : « Ar re-mañ : “Ne lazi ket. Ne ri ket avoultriez. Ne laeri ket. Ne ri ket fals-testeni. 19 Enor an tad hag ar vamm. Ha da nesa a gari, eveldout da-unan”. »\n20 Lavared a ra an den yaouank dezañ : « An oll draou-ze am-eus dalhet. Petra a vank din c’hoaz ? » 21 Jezuz a respont dezañ : « M’az-peus c’hoant da veza peurvad, kerz, gwerz da beadra, ha ro d’ar re baour : eun teñzor az-po en neñv. Ha deus, bale war ma lerh ! « 22 Kleved a ra an den yaouank, ha mond kuit, du e benn, rag kalz madou e-noa.\nÊsoh d’eur hañval\n23 Jezuz a lavar d’e ziskibien : « Amen, emezon, diêz e vo d’eun den pinvidig antreal e-barz rouantelez an neñv. 24 Adarre e lavaran deoh : êsoh eo d’eur hañval tremen dre doull an nadoz eged d’eun den pinvidig an treal e-barz rouantelez Doue. »\n25 O kleved kement-se, eo souezet an diskibien hag e lavaront : « Piou a hell beza salvet neuze ? » 26 O para e zellou warno, e respont Jezuz dezo : « Evid an dud, eo dreist o galloud. Evid Doue a-vad, n’eus netra dreist e halloud. »\n« Dilezet on-eus-ni pep tra »\n27 Hag o staga da gomz, e lavar Pèr dezañ : « Setu m’on-eus-ni dilezet pep tra, hag eet war da lerh. Petra e vo evidom neuze ? » 28 Respont a ra Jezuz dezo : « Amen, lavared a ran deoh : c’hwi hag a zo deut war ma lerh, da zevez renevezadur ar bed, pa azezo mab an den war e gador a hloar, e viot-c’hwi ive azezet war daouzeg kador, evid barn daouzeg rummad Izrael. 29 Nep piou bennag a lez tier, breudeur pe hoarezed, tad, mamm pe vugale, pe barkeier, en abeg d’am ano, a resevo meur a wech muioh, hag e-no ar vuhez peurbaduz da herez.\nMicherourien an unnegved eur\n30 « Kalz euz ar re genta a vo da ziweza, ha kalz euz ar re ziweza da genta ».\n1 « Rag heñvel eo rouantelez an neñv ouz eun den, eur penn-tiegez, hag a ya er-mêz, diouz ar mintin, da hopra micherourien evid e winieg. 2 Ober a ra marhad gand ar vicherourien evid eun diner an devez, hag o has d’e winieg.\n3 Dond a ra er-mêz d’an trede eur, ha gweled reou all chomet dibreder war el leur-gêr. 4 Dezo e lavar : “It, c’hwi ive d’ar winieg ; roi a rin deoh ar pez a zo just.” 5 Mo nd a reont. A darre ez a-eñ er-mêz d’ar c’hwehved ha d’an naved eur, hag e ra memez tra.\n6 War-dro an unnegved eur, ez a c’hoaz er-mêz. Kavoud a ra reou all chomet aze, ha lavared dezo : “Perag e chomit aze dibreder, e-pad an deiz ?” 7 Respont a reont dezañ : “Dre ma n’eus bet den ebed d’on gopra.” Lavared a ra dezo : “lt, c’hwi ive, d’ar winieg”.\n8 Deut an abardaez, e lavar aotrou ar winieg d’e verour : “Galv ar vicherourien, ha ro dezo o gopr, en eur grogi gand ar re ziweza, beteg ar re genta”. 9 Dond a ra re an unnegved eur, ha reseo peb unan beb a ziner. 10 Goude-ze e teu ar re genta : soñjal a reont e resevint muioh, ha peb unan anezo a resev an diner ive. 11 En eur reseo hemañ, e hrozmolont a-eneb d’ar penn-tiegez, 12 o lavared : “Ar re ziweza-mañ o-deus greet eun eurvez labour hep ken, hag o lakez par deom-ni hag on-eus douget samm an devez hag ar wrez”. 13 Respont a ra d’unan anezo : “Keneil, emezañ, ne ran ket gaou ouzit : daoust ha n’az-peus ket greet marhad ganin evid eun diner ? 14 Kemer da hini ha kerz ! C’hoant am-eus da roi da hemañ, an hini diweza, kement ha dit-te : 15 daoust ha n’em-eus ket aotre d’ober pez a garan gand ma madou ? Pe daoust hag eo fall da lagad en abeg ma ’z on mad ?” 16 Evel-se e vo ar re ziweza da genta, hag ar re genta da ziweza. »\nTrede kemennadur euz e basion\n17 War-nez pignad da Jeruzalem, e kemer Jezuz gantañ e ziskibien, o-unan, hag en eur ober hent, e lavar dezo : 18 « Setu ma pignom da Jeruzalem. Gwerzet e vo mab an den d’ar veleien-veur ha d’ar skriverien : kondaonet e vo ganto d’ar maro. 19 E werza a raint d’ar baianed, evid beza mezekeet, skourjezet ha staget ouz ar groaz. Ha, d’an trede deiz, eh adsavo. »\n20 Neuze e tosta outañ mamm mibien Zebede, gand he daou vab. Stoui a ra-hi evid goulenn eun dra digantañ. 21 Eñ a lavar dezi : « Petra a garfes kaoud ? » Respont a ra : « Lavar ma vo ar re-mañ, an daou vab-mañ-din, azezet en da rouantelez, unan en tu dehou dit hag unan en tu kleiz. »\n22 Jezuz a respont : « N’ouzoh ket, emezañ, petra a houlennit. Ha bez’ e hellit eva ar haliriad emaon o vond da eva ? – Bez’ e hellom », emezo. 23 Lavared a ra dezo : « Ya, eva a reot ma haliriad. Med evid beza azezet en tu dehou din hag en tu kleiz, n’eo ket din-me her roi : bez’ e vo ar plasou-ze d’ar re m’int bet aozet evito gand ma Zad. » 24 O kleved kement-se eo taeret an deg a-eneb an daou vreur.\n« Deut eo mab an den evid servicha »\n25 O gelver a ra Jezuz, ha lavared : « Gouzoud a rit e ra priñsou ar broiou paian o mistri warno, hag e lak ar pennou-braz o galloud da goueza warno. 26 Ne vo ket evel-se en ho touez. Med nep piou bennag e-no c’hoant da veza braz, a vo ho servicher. 27 Ha nep piou bennag e-no c’hoant da veza da genta, a vo ho sklav. 28 E-giz mab an den : n’eo ket deut evid beza servichet med evid servicha, ha roi e vuhez evid dasprena kalz a dud. »\nAn daou zen dall euz Jeriko\n29 Pa zeuont er-mêz euz Jeriko, ez a eur boblad-tud niveruz d’e heul. 30 Ha setu daou zen dall, azezet war vord an hent. Kleved a reont ema Jezuz o vond e-biou. Hag e youhont : « Az-pez truez ouzom, emezo, mab da Zavid ! » 31 An dud o gourdrouz, evid ma chomint peoh. Med kreñvoh c’hoaz e youhont, en eur lavared : « Az-pez truez ouzom, mab da Zavid ! »\n32 Chom a ra Jezuz a-zao, o gelver, ha lavared : « Petra ho-peus c’hoant a rafen evidoh ? » 33 Respont a reont dezañ : « Aotrou ! Ra vo digoret on daoulagad ! » 34 Fromet e don e galon, e touch Jezuz ouzo malvennou : dioustu e welont. Ha mond a reont d’e heul.\n1 P’emaint tost ouz Jeruzalem hag erruet e Betfaje, war Menez an Olivez, 2 e kas neuze Jezuz daou ziskib, en eur lavared dezo : « lt d’ar gêriadenn dirazoh. Kerkent e kavot eun azenez ouz ar stag, gand eun azenig en he hichenn ? Distagit ha degasit-i din. 3 Ha ma lavar unan bennag eun dra deoh, e respontot : “An aotrou e-neus ezomm anezo !” Ha dioustu e vint lezet da vond. » 4 C’hoarvezet eo kement-se evid ma teuio da wir komzou ar profet : 5 « Lavarit da verh Sion : setu da roue o tond beteg ennout, leun a zouster, pignet war eun azenig, ebeul d’al loen a zoug ar zamm. »\n6 Mond a ra an diskibien hag ober evel m’e-neus Jezuz lavaret. 7 Degas a reont an azenez hag an azenig, ha lakaad o mantilli war o hein. Eñ a azez warno. 8 An dud, niveruz-meurbed, a astenn o mantilli war an hent. Re all a drohe skourrou euz ar gwez hag o lede war an hent. 9 Youhal a ra an dud o vond en e raog, e-giz ar re o tond war e lerh, hag e lavaront : « Hozanna da vab David ! Benniget an hini a zo o tond en ano an Aotrou ! Hozanna war an uheliou ! »\nKas a ra ar varhadourien kuit euz an templ\n10 Pa ’z a tre e Jeruzalem, ema ar gêr leun a virvill, hag o lavared : « Piou eo hemañ ? » 11 Hag e lavare an dud : « Hennez eo Jezuz, ar profet euz Nazared, e Bro-Halile ! »\n12 Mond a ra Jezuz d’an templ, ha kas er-mêz an oll re a zo o prena hag o werza en templ. Eilpennet eo gantañ taoliou an drokerien ha kadoriou ar varhadourien koulmed. 13 Lavared a ra dezo : « Skrivet eo : “Ma Zi a vo anvet Ti ar Bedenn”. Hag ober a rit-c’hwi gantañ eun toull laeron. »\n« Hozanna da vab David »\n14 Tostaad a ra outañ, en templ, tud dall ha tud kamm : o farea a ra. 15 Ar veleien-veur hag ar skriverien a wei an traou souezuz greet gantañ, hag ar vugale o youhal en templ hag o lavared : « Hozanna da vab David ! » Mond a ra droug enno, 16 hag e lavaront dezañ : « Kleved a rez ar pez a lavar ar re-ze ? » Ha Jezuz da respont dezo : « Ya ! N’ho-peus ket lennet biskoaz : “Euz genou ar vugale hag ar re a zo ouz ar vronn, em-eus tennet eur meuleudi” ? » 17 O lezel a ra, ha mond er-mêz euz kêr, war-zu Betani, da dremen an noz eno.\n18 Diouz ar mintin, o tond en-dro e kêr, e teu naon dezañ. 19 Gweled a ra eur wezenn-fiez tost d’an hent, ha mond beteg enni : ne gav netra nemed deliou enni. Hag eñ da lavared dezi : « Ra jomi hep taoler frouez, da virviken ! » Hag a-daol-trumm, e tizeh ar fiezenn. 20 O weled kement-se, e lavar an diskibien, souezet-braz : « Penaoz eo bet dizehet ar fiezenn, a-daol-trumm ? »\n21 O respont dezo, e lavar Jezuz : « Amen, m’ho-peus feiz heb douetañs ebed, ne reot ket hepken ar pez a zo bet greet d’ar fiezenn, med d’ar menez-mañ e lavarot : “Bez lamet kuit alese ha taolet er mor !” hag e c’hoarvezo kement-se. 22 Pep tra a houlennot er bedenn, gand feiz, a vo roet deoh. »\n« Digand piou az-peus bet ar galloud ? »\n23 Dond a ra d’an templ. E-pad m’ema o kelenn, e tosta outañ ar veleien-veur ha kozidi ar bobl, hag e lavaront dezañ : « Dre beseurt galloud e rez kement-se ? Piou e-neus roet ar galloud-se dit ? 24 Respont a ra Jezuz dezo : « Goulenn a rin, emezañ, eun dra ive diganeoh, eur gomz hepken. Ma lavarit din, e lavarin-me deoh ive dre beseurt galloud e ran kement-se : 25 badiziant Yann, euz peleh e oa ? Euz an neñv pe euz an dud ? »\nMed enno o-unan e soñjont kement-mañ : « Ma lavarom : “Euz an neñv”, e responto deom : “Perag neuze n’ho-peus ket kredet ennañ ?” 26 Med ma lavarom :’Euz an dud”… on-eus da gaoud aon rag ar bobl : selled a ra an oll dud ouz Yann evel ouz eur profet. » 27 Respont a reont : « N’ouzom ket. » Hag eñ da lavared dezo ive : « Me kennebeud, ne lavarin ket deoh dre beseurt galloud e ran kement-se. »\n« Eun den e-noa daou vab »\n28 « Med petra a zoñjit euz kement-mañ ? Eun den e-noa daou vab. O vond da gaoud an hini kenta, e lavar dezañ : “Paotr, kerz hirio da labourad er winieg !” 29 Respont a ra hemañ : “Ne fell ket din mond !” Goude-ze e teu keuz dezañ, ha mond a ra.\n30 Eet da gaoud an hini all, an tad a lavar memez tra. Respont a ra hennez : “Mond a ran, Aotrou !” hag eñ chom heb mond. 31 Pehini euz an daou-ze e-neus greet bolontez an tad ? » Respont a reont : « An hini kenta. »\nJezuz a lavar dezo : « Amen, lavared a ran deoh : ar bublikaned hag ar zerhed a zo en ho raog e rouantelez Doue. 32 Rag deut eo Yann beteg ennoh, war eun hent a justis, ha n’ho-peus ket kredet ennañ. Med ar bublikaned hag ar zerhed o-deus-i kredet ennañ. Ha c’hwi, goude beza gwelet kement-se, n’ho-peus ket bet keuz, ha n’oh ket deut da gredi ennañ. »\nLazet ar mab gand ar winierien\n33 « Klevit eur barabolenn all : eun den a oa penn-tiegez. Planta a ra eur winieg, lakaad eur gael en-dro dezi, kleuza eur waskell enni, ha sevel eun tour. He feurmi a ra da winierien, ha mond kuit da bell. 34 Pa ’z eo deut mare ar frouez, e kas servicherien d’ar winierien, evid kemer ar frouez anezi.. 35 Ar winierien a-vad a dap krog er zervicherien, a sko gand unan, a laz unan all, a veinat an trede. 36 Kas a ra c’hoaz servicherien all, niverusoh eged ar re genta, ha memez tra a reont ganto.\n37 Goude-ze, e kas e vab beteg enno, en eur zoñjal : “Douja a raint ma mab.” 38 Med, o weled ar mab, e lavar ar winierien kenetrezo : “Hemañ eo ar pennher. Deom ! Lazom-eñ, hag an herez a vo deom !” 39 Krogi a reont ennañ, e daoler er-mêz euz ar winieg, hag e laza. 40 Ahanta ! Pa vo deut aotrou ar winieg, petra a raio d’ar winierien-ze ? » 41 Respont a reont : « An dud droug-se a lakaio d’ar maro, en eun doare didruez. Ar winieg a feurmo da winierien all, hag ar re-mañ a roio frouez dezañ d’ar mare mad. »\n42 Jezuz a lavar dezo : « N’ho-peus ket lennet biskoaz er Skrituriou : “Ar mên bet stlapet kuit gand ar zaverien, hennez eo a zo deut da veza ar mên-korn. Euz an Aotrou e teu an dra-ze, ha bamuz eo d’an daoulagad.” 43 Gand se e lavaran deoh : tennet e vo diganeoh rouantelez Doue ha roet d’eur vroad a roio frouez ganti. »\n45 Pa glev ar veleien-veur hag ar skriverien e barabolennou, e ouzont ema o komz diwar o fenn. 46 Klask a reont tapoud krog ennañ, med aon o-deus rag ar bobl : homañ a zelle outañ evel eur profet.\nPennad daou warn-ugent\nAn dud kouviet d’ar pred\n1 Krogi a ra Jezuz da gomz dezo, ha dre barabolennou adarre. 2 « Heñvel eo, emezañ, rouantelez an neñv ouz eun den, eur roue, oh ober eured e vab. 3 Kas a ra e zervicherien da bedi ar gouvidi d’an eured ; med ne felle ket d’ar re-mañ dond. 4 Adarre e kas-eñ servicherien all : “Lavarrit, emezañ, d’ar gouvidi : prest eo pep tra ; deuit d’an eured.”\n5 Med chom a reont dizeblant, ha mond, unan d’ e bark, egile d’e genwerz. 6 Lod all a dap krog er zervicherien, evid o dismegañsi hag o laza. 7 En e gounnar, e kas ar roue e zoudarded da zistruja ar vuntrerien-ze, ha da zevi o hêr.\n8 Neuze e lavar d’e zervicherien : “Prest eo an eured, med ne oa ket dign ar gouvidi. 9 It eta da benn an heñchou, ha pedit d’an eured an oll dud a gavot.” 10 Mond a ra ar zervicherien er-mêz war an heñchou, ha boda an oll dud a gavont, fall pe vad. Hag eo leun ar zal-eured gand ar gouvidi. »\n11 « Antreal a ra ar roue da zelled ouz ar gouvidi. Hag e wel eno eun den ha n’e-neus ket gwisket ar zae-eured. 12 Lavared a ra dezañ : “Ma migon, penaoz out-te deut tre aman heb kaoud eur zae-eured ?” Chom a ra-eñ mud. 13 Neuze e lavar ar roue d’e zervicherien : “Liammit dezañ e dreid hag e zaouarn, ha taolit-eñ er-mêz, en deñvalijenn diavêz ! Eno e vo leñvadeg ha skrignadeg dent.” 14 Rag kalz a zo galvet, med nebeud eo an dibabidi. »\n« Rentit da Zezar »\n15 Mond a ra neuze ar farizianed da guzulia kenetrezo, evid e baka en e gomzou. Kas a reont dezañ o diskibien, gand re an herodianed. 16 « Mestr, emezo, gouzoud a reom ez out gwirion, hag e kelennez hent Doue e gwirionez. Ne rez van gand den ebed, ha ne zellez ket ouz dremm an dud. 17 Lavar deom eta pehini eo da ali : daoust hag ez eus aotre da bêa an taillou da Zezar pe get ? » 18 Anaoud a ra Jezuz o fallentez : « Perag, emezañ, emaoh ouz ma zenti, pilpouzed ? 19 Diskouezit din ar pez-moneiz evid an taillou. » Diskouez a reont dezañ eun diner. 20 Eñ ha lavared dezo : « Skeudenn piou eo homañ ? Hag an enskrivadur ? » 21 Respont a reont : « Hini Sezar ! » Neuze e lavar-eñ dezo : « Rentit eta da Zezar ar pez a zo da Zezar ! Ha da Zoue ar pez a zo da Zoue ! » 22 Kleved a reont, ha souezet int. Ouz e lezel, ez eont kuit.\nAr zaduseaned hag an adsao\n23 En deiziou-ze, e tosta outañ ar zaduseaned, ar re a lavar n’eus ket a adsao. 24 Goulennou a reont outañ : « Mestr, emezo, lavaret e-neus Moizez : “Ma varv unan bennag heb kaoud bugale, e timezo e vreur gand e wreg, hag e savo diskennidi d’e vreur.” 25 Hogen, bez’ e oa, en on touez, seiz breur. An hini kenta, goude beza bet dimezet, a varv heb diskennad ebed : lezel a ra e wreg d’e vreur. 26 Evel-se evid an eil hag an trede, ha beteg ar zeizved. 27 War-lerh an oll anezo, e varv ar vaouez. 28 Goude an adsao, da behini euz ar zeiz den e vo-hi gwreg ? Rag pep hini e-neus he bet da wreg. »\n29 Respont a ra Jezuz dezo : « Fazia a rit, emezañ, dre ma n’anavezit nag ar Skrituriou na galloud Doue. 30 Rag, goude an adsao, ne gemerer na gwaz na gwreg, med bez’ e vezer evel an êlez en neñv. 31 Hag evid an adsao, n’ho-peus ket lennet ar homzou lavaret deoh a-berz Doue ? : 32 “Me eo Doue Abraham, Doue Izaak, Doue Jakob”. N’eo ket eñ Doue ar re varo med ar re veo. » 33 Ouz e gleved, e oa ar bobl sebezet gand e gelennadurez.\n« Kared a ri »\n34 Kleved a ra ar farizianed e-neus-eñ minellet ar zaduseaned. En em voda a reont asamblez, 35 hag unan anezo, eun den a lezenn, a ra goulennou outañ, evid e denti : 36 « Mestr, pehini eo ar brasa gourhemenn euz al lezenn ? » 37 Lavared a ra : « An Aotrou da Zoue a gari, gand da oll galon, gand da oll skiant : 38 setu aze ar brasa ha kenta gourhemenn. 39 Med an eil a zo heñvel outañ : “Da nesa a gari, eveldout da-unan.” 40 Ouz an daou hourhemenn-se eo stag al lezenn a-bez, hag ar brofeted. »\nMab da Zavid hag e Aotrou\n41 Bodet eo ar farizianed, 42 hag ober a ra Jezuz goulennou outo : « Pehini eo, emezañ, hoh ali diwar-benn ar Hrist ? Da biou eo-eñ mab ? » Respont a reont : « Da Zavid ! » 43 Hag e lavar-eñ dezo : « Penaoz eta e-neus David, er Spered, e anvet “Aotrou” ? Rag lavared a ra : 44 “An Aotrou a lavar d’am Aotrou : azez en tu dehou-din, beteg ma lakain da enebourien dindan da dreid.” 45 Ma ’z eo anvet “Aotrou” gand David eta, penaoz eo-eñ e vab ? » 46 Nikun anezo ne bell respont eur ger dezañ, ha den ebed ne gred ober goulennou outañ, adaleg an deiz-se.\n« Diwallit diouz ar skriverien »\n1 Neuze e komz Jezuz d’ar bobl ha d’e ziskibien, 2 o lavared : « War gador Voizez ema ar farizianed hag ar skriverien azezet. 3 Kement eta a lavaront, deoh d’henn ober ha d’her mired. Diouz o oberou a-vad na rit ket, rag int a lavar med ne reont ket. 4 Eren a reont sammou ponner, hag o lakaad war ziouskoaz an dud, med ne fell ket dezo, int o-unan, o diblas gand o biz. 5 O oll oberou a reont evid beza gwelet gand an dud. Rag ledannaad a reont o filakteriou, hag hirraad o pempillennou. 6 Kared a reont ar skaon a enor er prejou, ar hadoriou kenta er zinagogennou, 7 ar zaludou war al leurgêriou, ha beza anvet “rabbi” gand an dud. »\n« N’ho-peus nemed eur mestr »\n8 « Evidoh-c’hwi, na vezit ket anvet “rabbi”, rag n’ho-peus nemed eur mestr, ha breudeur oh-c’hwi, oll etrezoh. 9 N’anvit “tad” nikun ahanoh war an douar, rag n’ho-peus nemed eun Tad, hini an neñv. 10 Na vezit ket anvet “mestr”, rag n’ho-peus nemed eur mestr : ar Hrist. 11 An hini brasa en ho touez, ra vo servicher deoh ! 12 An hini en em lako uhel a vo izelleet, hag an hini en em izellaio a vo laket uhel. »\n« Reuzeudig ! »\n13 « Reuzeudig oh-c’hwi, skriverien ha farizianed ! Pilpouzed ! Prenna a rit rouantelez an neñv dirag an dud : rag c’hwi n’antreit ket e-barz, hag ar re a yafe e-barz n’o lezit ket da vond tre.\n15 Reuzeudig oh-c’hwi, skriverien ha farizianed ! Pilpouzed ! Mond a rit war vor ha dre zouar seh, evid gounid eun diskib hepken ; ha pa zeu unan, e rit anezañ eur mab d’an ivern, diou wech gwasoh egedoh.\n16 Reuzeudig oh-c’hwi, heñcherien dall ! Rag lavared a rit : “Toui dre ar zantual n’eo netra, med an hini a dou dre aour ar zantual a zo dalhet”. 17 Tud droch ha dall ! Pehini eta eo ar brasa : an aour pe ar zantual a vez santelleet an aour gantañ ? 18 Ha : “Toui dre an aoter n’eo netra, med an hini a dou dre ar prov hag a zo warni a zo dalhet”. 19 Tud dall ! Pehini eta eo ar brasa : ar prov pe an aoter a vez santelleet ar prov ganti ? 20 An neb eta a dou dre an aoter, a dou drezi ha dre gement a zo warni. 21 An neb a dou dre ar zantual, a dou drezañ ha dre an Hini a zo azezet ennañ. 22 Hag an neb a dou dre an neñv, a dou dre dron Doue, ha dre an Hini azezet warnañ.\n23 Reuzeudig oh-c’hwi, skriverien ha farizianed ! Pilpouzed ! Pêa a rit an deog war ar vent, ar fanouill hag ar ho min, ha lezel ar pep pouezusa ’zo el lezenn : ar justis, an drugarez hag ar feiz. Red e oa ober kement-mañ, heb dilezel kement-se. 24 Heñcherien dall, o sila ar hwibuenn, hag o lonka ar hañval !\n25 Reuzeudig oh-c’hwi, skriverien ha farizianed ! Pilpouzed ! Glannaad a rit an diavêz euz an hanaf hag euz ar skudell, med leun eo an diabarz a laeroñsi hag a zireisted. 26 Farizian dall ! Glanna ’ta diabarz an hanaf da genta, evid ma teuio an diavêz zoken da veza glan !\n27 Reuzeudig oh-c’hwi, skriverien ha farizianed ! Pilpouzed ! Heñvel oh-c’hwi ouz beziou bet gwennet, hag a zeblant beza kaer euz an diavêz : o diabarz a-vad a zo leun a eskern re varo hag a bep seurt loustoni. 28 Evel-se evidoh : seblantoud a rit beza just euz an diavêz, evid an dud, med leun eo ho tiabarz a bilpousèrèz hag a fallagriez.\n29 Reuzeudig oh-c’hwi, skriverien ha farizianed ! Pilpouzed ! Sevel a rit beziou d’ar brofeted, ha ficha beziou-meur an dud just ; 30 hag e lavarit : “M’or-bije bevet e deiziou on tadou, ne vefem ket bet a-du ganto evid skuilla gwad ar brofeted.” 31 Gand kement-se e roit testeni a-eneb deoh hoh-unan ez oh mibien da vuntrerien ar brofeted. 32 Ha c’hwi, karget ho-peus muzuliad ho tadou. »\n« Laza hag heskina a reot »\n33 « Naered ! Gouenn naered ! Penaoz e tehot pell diouz barn an ivem ? 34 Setu perag e kasan-me deoh profeted, tud fur ha skriverien. Lod anezo a lazot hag a stagot ouz eur groaz, lod all a skourjezot en ho sinagogennou hag a heskinot a gêr da gêr. 35 Evel-se e kouezo warnoh ar gwad just a-bez, bet skuillet war an douar, adaleg gwad Abel, an den just, beteg gwad Zakari, mab da Varaki, bet drouglazet ganeoh etre ar zantual hag an aoter. 36 Amen, lavared a ran deoh : kement-se a gouezo war ar rummad-mañ. »\n« Jeruzalem ! Jeruzalem ! »\n37 « Jeruzalem ! Jeruzalem ! Te hag a laz ar brofeted, hag a veinat ar re a zo kaset dit ! Ped gwech eo bet fellet din boda da vugale, e-giz eur yar o voda he foñsined dindan he diouaskell, ha n’eus ket fellet dit ! 38 Setu ma vo lezet ho ti digenvez evidoh. Rag lavared a ran deoh : n’am welot ket ken hiviziken, ken na lavarot : “Benniget an hini a zeu en ano an Aotrou !” »\nPennad pevar warn-ugent\nSinou ar fin\n1 Deut er-mêz euz an templ, ez ee Jezuz gand e hent.Tostaad a ra e ziskibien outañ ha diskouez dezañ savaduriou an templ. 2 Respont a ra dezo : « Selled a rit, emezañ, ouz an oll draou-ze, neketa ? Amen, lavared a ran deoh : ne vo ket lezet mên war vên amañ, heb beza eilpennet. »\n3 P’ema-eñ azezet war Venez an Olivez, e tosta e ziskibien outañ, en o fart o-unan. « Lavar deom, emezo, pevare e c’hoarvezo an traou-ze. Pehini e vo ar zin evid da zonedigez hag evid fin ar bed ? » 4 Respont a ra Jezuz dezo : « Diwallit, emezañ, na vefeh diheñchet gand den ebed. 5 Rag kalz a zeuio em ano hag a lavaro : “Me eo ar Hrist”, ha kalz tud a vo diheñchet ganto. 6 Emaoh o vond da gleved ano euz brezeliou ha trouziou-brezel : beillit ha bezit dizaon ! Rag red eo da gement-se erruoud. Med n’eo ket ar fin c’hoaz. 7 Rag sevel a raio broad a-eneb broad, rouantelez a-eneb rouantelez. Bez’ e vo meur a naonegez hag a gren-douar, hervez al lehiou. 8 An oll draou-ze a vo ar penn kenta euz poaniou ar gwilioud.\n9 Neuze e viot gwasket ha lazet ganto, hag e viot kaseet gand an oll vroadou, en abeg d’am ano. 10 Kalz a gouezo neuze, en em werzo an eil egile, hag o-do kasoni an eil ouz egile. 11 Sevel a raio kalz falsprofeted, ha diheñcha eur bern tud. 12 Gand an direisted o vrasaad, e vo yenneeet karantez kalz tud. 13 Med an hini a zalho mad beteg ar penn, hennez a vo saveteet. 14 Embannet e vo kelou-mad ar rouantelez dre ar bed a-bez, e-giz eun testeni evid an oll vroadou. Ha neuze e teuio ar fin. »\nAr wallzismegañs euzuz\n15 « Pa welot el leh santel ar wallzismegañs euzuz, bet embannet gand ar profet Daniel, ra gompreno an neb a lenn ! 16 Ra deho neuze tud Bro-Jude d’ar meneziou ! 17 An hini a vo war al leur-doenn, arabad dezañ diskenn da gemer tra pe dra en e di. 18 Hag an hini a vo er park, arabad dezañ dond war e giz da gemer e vantell. 19 Reuzeudig ar gwragez a vo o tougen pe o roi bronn, en deiziou-ze !\n20 Pedit evid ma n’erruio ket ho tehadeg e-pad ar goañv pe d’ar zabad. 21 Rag bez’ e vo neuze eun anken ken braz ha ma n’eo ket bet c’hoarvezet adaleg penn kenta ar bed, ha ma ne hoarvezo ket mui. 22 Ma ne vije ket berreet an deiziou-ze, ne vefe saveteet den ebed. Med, en abeg d’an dibabidi, eo bet berreet an deiziou-ze. »\nFalskristou ha falsprofeted\n23 « Neuze, ma lavar unan bennag deoh : “Setu ar Hrist amañ !” pe : “Setu m’ema aze !” na gredit ket. 24 Rag sevel a raio falskristou ha falsprofeted. Roi a raint sinou ha burzudou braz, beteg diheñcha an dibabidi zoken, ma ve posubl. 25 Setu m’em-eus raglavaret deoh ! 26 Ma lavaront deoh eta : “Setu m’ema en dezerz !” n’it ket er-mêz, pe : “Setu m’ema en ti !” na gredit ket. 27 Rag, evel ma strink al luhedenn euz ar zav-heol, hag e sked beteg ar huz-heol, evel-se e vo donedigez mab an den. 28 Forz peleh e vo ar horv, eno en em vodo ar guped. »\n29 « Dioustu war-lerh anken an deiziou-ze, an heol a deñvallaio, al loar ne roio ket he sklêrijenn ken, ar stered a gouezo euz an neñv, ha dibradet e vo galloudegeziou an neñvou. 30 Neuze en em ziskouezo sin mab an den e-barz an neñv.\nHa neuze e vo klemmadennou gand an oll veuriadou war an douar : gweled a raint mab an den o tond war goabrennou an neñv, gand galloudegez ha gloar. 31 Kas a raio e êlez gand o zrompill vraz ; ha boda a raint e zibabidi euz ar pevar avel, euz eur penn d’an neñv beteg ar penn all. »\nAr wezenn-fiez o kemenn an hañv\n32 « Diwar ar wezenn-fiez deskit eur barabolenn : pa zeu dija he skourrou da veza glaz ha pa gresk he deliou, e ouzoh ema tost an hañv. 33 Evel-se, c’hwi ive, pa welot an oll draou-ze, gouezit ema-eñ tost, e toull an nor.\n34 Amen, lavared a ran deoh : ne dremeno ket ar rummad-mañ heb na errufe an oll draou-ze. 35 Tremen a raio an neñv hag an douar, ma homzou a-vad, nann, ne dremenint ket ! 36 Evid an devez-se, an eur ? Den ebed ne oar, nag an êlez euz an neñv, nag ar Mab, den nemed an Tad, eñ e-unan. »\nE-giz e deiziou Noe\n37 « E-giz m’eo c’hoarvezet e deiziou Noe, evel-se e vo donedigez mab an den. 38 Rag bez’ edont, e deiziou an dour-beuz, o chervata hag oh eva, o kemer gwaz hag o kemer gwreg, beteg an deiz ma ’z eas Noe en arh. 39 N’o-deus gouezet netra a-raog m’eo deut an dour-beuz, ha m’int bet oll lamet kuit gantañ. Evel-se e vo donedigez mab an den.\nUnan kemeret, egile lezet\n40 « Neuze e vo daou zen er park : kemeret eo unan hag egile lezet. 41 Diou e vint o vala gand eur mên-milin : kemeret eo unan hag eben lezet. »\n« Beillit ! Bezit war evez ! »\n42 « Beillit eta ! N’ouzoh ket da beseurt devez e teuio hoh Aotrou. 43 Kompren a rit an dra-mañ : m’e-nije gouezet ar penn-tiegez da bed eure teufe al laer, e-nefe beillet ha n’e-nefe ket lezet toulla e di. 44 Setu perag, c’hwi ive, bezit prest : d’an eur na zofijit ket enni eo e teuio mab an den. »\nServicher leal pe fall\n45 « Piou eta eo ar zervicher feal ha poelleg e-neus e aotrou lakeet e penn e diegez, evid roi dezo boued en amzer deread ? 46 Eüruz ar zervicher-ze hag a vo kavet war e labour gand e aotrou, pa zeuio hemañ. 47 Amen, lavared a ran deoh : e lakaad a raio e penn e oll draou.\n48 Med, ma vez fall ar zervicher-ze, e lavaro e don e galon : “Dalea a ra ma mestr”, hag e krogo da skoi gand ar zervicherien all, da zebri ha da eva gand al lonkerien. 50 Dond a raio aotrou ar zervicher-ze d’an deiz n’ema ket o hortoz, d’an eur n’anavez ket. 51 E lemel a raio kuit, hag ober dezañ evel d’ar bilbouzed : eno e vo leñvadeg ha skrignadeg dent. »\nPennad c’hweh warn-ugent\nToastaad a ra gouel Pask\n1 Hogen, pa echu Jezuz an oll gomzou-ze, e lavar d’e ziskibien : 2 « Gouzoud a rit e tegouez ar Pask a-benn daou zevez : gwerzet e vo mab an den evid beza staget ouz eur groaz. »\n3 Neuze ar veleien-veur ha kozidi ar bobl en emvod e palez ar beleg-meur, Kaifaz e ano· 4 En em gleved a reont evid paka krog e Jezuz, dre widre, hag e laza. 5 Med lavared a reent : « Arabad henn ober e-pad ar gouel, gand aon na zavfe trouz e-touez ar bobl ! »\n6 Jezuz o veza e Betani, e ti Simon an den lor, 7 e tosta outañ eur vaouez, ganti eul lestr alabastr, leun a louzou-c’hwez-vad ker-ruz. E skuilla a ra war e benn, e-pad m’ema-eñ ouz taol. 8 O weled kement-se, eo kounnaret an diskibien : « Perag, emezo, seurt koll ? 9 Rag an dra-ze a helle beza gwerzet ker-tre, ha roet d’ar re baour. »\n10 O houzoud kement-se, e lavar Jezuz dezo : « Perag hegasi ar vaouez-mañ ? Rag eun dra vad he-deus-hi greet evidon. 11 Peorien ho-po atao en ho touez. Med me ne vin ket atao ganeoh. 12 Rag, en eur daoler ar c’hwez-vad-se war ma horv, he-deus greet kement-se evid ma zebeliadur. 13 Amen, lavared a ran deoh : e kement leh ma vo embannet ennañ ar helou-mad-mañ, dre ar bed a-bez, e vo komzet euz ar pez he-deus-hi greet, evid derhel soñj anezi. »\nKlask a ra Judaz an tu\n14 Mond a ra neuze unan euz an daouzeg, Judaz Iskariot e ano, da gaoud ar veleien-veur : 15 « Petra, emezañ, ho-peus c’hoant da roi din ? Hag e roi a rain-me etre ho taouarn. » Poueza a reont tregont pez arhant dezañ. 16 Adaleg neuze, e klaske-eñ an tu d’e roi.\nAoza a reont ar Pask\n17 Da zeiz kenta ar Bara-Dihoell, e tosta e ziskibien ouz Jezuz : « Peleh, emezo, ho-peus c’hoant e pourchasim an traou evidout, da zebri ar Pask ? » 18 Lavared a ra : « Kit e kêr, da di henn-mañ-henn, ha lavarit dezañ : “Tost eo ma amzer, eme ar mestr, en da di e ran ar Pask gand ma diskibien.” » 19 Ober a ra an diskibien evel m’e-neus Jezuz lavaret dezo, ha pourchas ar Pask.\n« Unan ahanoh am roio »\n20 Deut an abardaez, ema-eñ ouz taol gand an daouzeg. 21 E-pad m’emaint o tebri, e lavar dezo : « Amen, lavared a ran deoh : unan ahanoh am roio. » 22 Glaharet-braz, e krogont da lavared dezañ, pep hini d’e dro : « Daoust ha me eo, Aotrou ? » 23 Respont a ra : « An hini, emezañ, e-neus soubet e zorn ganin er plad, hennez am roio. 24 Mond a ra mab an den kuit, e-giz m’eo bet skrivet diwar e benn. Reuzeudig a-vad an den-ze m’eo roet mab an den drezañ ! An den-ze a oa gwelloh evitañ ma ne vefe ket bet ganet. » 25 Judaz, hag a zo o vond d’e roi, a respont, en eur lavared : « Daoust ha me eo, rabbi ? » Respont a ra-eñ dezañ : « Te, henn lavared a rez ! »\n« Kement-man eo ma horv »\n26 E-pad m’emaint o tebri, e kemer Jezuz bara, e vennig, e dorr, hag e ro d’e ziskibien, en eur lavared : « Kemerit ! Debrit ! Kement-mañ eo ma horv. » 27 Kemer a ra eur haliriad, lavared trugarez, ha roi dezo : « Evit oll anezañ, emezañ, 28 rag kement-mañ eo ma gwad, hini an emgleo, skuillet evid kalz tud, da bardoni ar pehejou. 29 Lavared a ran deoh : ne vin ket mui euz frouezenn-mañ ar winienn, beteg an deiz ma heh evin, nevez, e rouantelez ma Zad. »\n« A-raog ma kano eur hillog »\n30 Goude beza kanet ar zalmou, ez eont er-mêz, war-zu Menez an Olivez. 31 Neuze e lavar Jezuz dezo : « Streboti a reot oll, en abeg din, en noz-mañ. Rag skrivet eo : “Skoi a rin gand ar mesaer, hag e vo strewet dañvadezed an tropell.” 32 Med, goude beza adsavet, e vin en ho raog e Bro-Halile. » 33 Respont a ra Pèr : « Ma strebotfe an oll, emezañ, en abeg dit, biken ne strebotin-me. » 34 Jezuz a lavar dezañ : « Amen, dit e lavaran : en noz-mañ, a-raog ma kano eur hillog, az-po ma nahet teir gwech ! » 35 Ha Pèr da respont dezañ : « Petra bennag ma vefe red din mervel ganit, ne da nahin ket, sur ! » Hag an oll ziskibien a lavar ar memez tra.\n36 Dond a ra Jezuz neuze ganto d’eun domani anvet Jetsemani. Lavared a ra d’e ziskibien : « Azezit amañ, e-pad ma ’z in pelloh da bedi. » 37 Kemer a ra gantañ Pèr hag an daou vab da Zebede, ha krogi a ra da veza trist ha leun a anken. 38 Neuze e lavar dezo : « Trist-meurbed eo ma ene, beteg mervel. Chomit amañ ha beillit ganin ! »\n39 Mond a ra eun tammig pelloh, koueza, e dal gantañ ouz an douar, ha pedi, o lavared : « Ma Zad, ma ve posubl, ra dremeno ar haliriad-mañ pell diouzin ! Evelato, nann evel ma fell din-me, med evel ma fell dit-te ! » 40 Dond a ra beteg e ziskibien, hag o havoud kousket. Lavared a ra da Bèr : « Evel-se, n’ho-peus ket bet nerz a-walh da veilla ganin, e-pad eun eurvez nemetken ? 41 Beillit ha pedit, evid na gouezot ket en tentadur ! Birvidig eo ar spered, dinerz avad eo ar horv. »\n42 Evid an eil gwech, ez a pelloh da bedi : « Ma Zad, emezañ, ma n’eo ket posubl e tremenfe an dra-mañ heb din e eva, ra vo greet da volontez ! » 43 Dond a ra en-dro hag o havoud kousket, rag ponnerreet e oa o daoulagad. 44 O lezel a ra, mond kuit adarre, ha pedi evid an trede gwech, en eur lavared ar memez komzou. 45 Neuze e teu war-zu e ziskibien hag e lavar dezo : « Bremañ, kouskit ha diskuizit ! Setu : tost eo an eur ma vo roet mab an den etre daouarn ar beherien… 46 Dihunit ! Deom ! Setu m’eo tost an hini hag am roio ! »\n47 O komz ema-eñ c’hoaz pa zegouez Judaz, unan euz an daouzeg, ha gantañ eur boblad-tud niveruz o tougen klezeier ha bizier, euz perz ar veleien-veur ha kozidi ar bobl.\n48 An hini hag a zo o vond d’e werza e-neus roet dezo eur zin, en eur lavared : « An hini a roin eur pok dezañ, hennez eo. Tapit krog ennañ ! » 49 Kerkent e tosta ouz Jezuz, en eur lavared : « Salud, rabbi ! » hag e ro eur pok dezañ. 50 Jezuz a lavar dezañ : « Ma mignon, evid an dra-ze emaout amañ ! » Tostaad a reont neuze, taoler o daouarn war Jezuz, ha tapoud krog ennañ.\n51 Ha setu unan euz ar re a zo gand Jezuz oh astenn e zorn, hag o tihouina e gleze. Skoi a ra gand servicher ar beleg-meur, ha troha dezañ beg e skouarn. 52 Neuze e lavar Jezuz dezañ : « Lak da gleze en e blas en-dro. Rag an oll hag a gemer ar hleze a vo kollet dre ar hleze. 53 Pe kavoud a ra dit ne hellan ket erbedi ma Zad ? Hag e kasfe din dioustu daouzeg strollad êlez. 54 Penaoz e vefe neuze sevenet ar skridou hag a lavar eo red d’an traou beza evel-se ? » 55 D’an eur-ze e lavar Jezuz d’ar bobl : « E-giz evid eun torfetour oh deut er-mêz, gand klezeier ha bizier, da dapoud krog ennon. Bemdez e oan azezet, o kelenn en templ, ha n’ho-peus ket tapet krog ennon. 56 Kement-mañ a hoarvez evid ma vo sevenet skridou ar brofeted. » E leze} a ra neuze an oll ziskibien, ha tehed a reont kuit.\n57 Ar re o-deus tapet krog e Jezuz, e gas da di Kaifaz, ar beleg-meur, el leh m’eo bodet ennañ ar skriverien hag ar gozidi. 58 Pèr a ya war e lerh, a-bell, beteg porz ar beleg-meur. Ha mond a ra e-barz da azeza gand ar vevelien, evid gweled ar fin.\nTevel a ree\n59 Ar veleien-veur hag ar zanhedrin a-bez a glaske eur falstesteni a-eneb Jezuz, evide lakaad d’ar maro. 60 Ne gavont tra ebed e-touez ar falstestou niveruz hag a dosta. 61 A-benn ar fin, e teu daou : « Hemañ, emezo, e-neus lavaret : “Bez’ e hellan distruja santual Doue, hag e lakaad en e zao, a-benn tri devez !” » 62 Sevel a ra ar beleg-meur ha lavared dezañ : « Ne respontez netra d’ar pez a desteniont a-eneb dit ? » 63 Med tevel a ree Jezuz.\n« Ha bez’ out-te Mab Doue ? »\nHag e lavar ar beleg-meur dezañ : « Da aspedi a ran, dre an Doue beo : lavar deom ha te eo ar Hrist, Mab Doue ? » 64 Jezuz a respont dezañ : « Henn lavared a rez-te ! Koulskoude e lavaran deoh : hiviziken e welot mab an den, azezet en tu dehou d’ar Galloud, hag o tond war goabrennou an neñv. »\n65 Neuze e rog ar beleg-meur e zillad, en eur lavared : « Blasfemet e-neus ! Peseurt ezomm oneus c’hoaz da gaoud testou ? Setu m’ho-peus klevet ar blasfem bremañ ! 66 Petra ’zoñjit c’hwi ? » Respont a reont : « Meritoud a ra ar maro ! »\n« Gra da brofet ! »\n67 Neuze e tufont war e veg, hag e roont skouarnadou dezañ. 68 E skourjeza a ra reou all, en eur lavared : « Gra da brofet evidom, Krist ! Piou e-neus skoet ganit ? »\n69 Pèr a oa azezet en diavêz, er porz. Tostaad a ra eur vatez outañ : « Te ive, emezi, a oa gand Jezuz ar Galilean. » 70 Med naha a ra-eñ, dirag an oll, en eur lavared : « N’ouzon ket petra a lavarez ! » 71 Krogi a ra da vond er-mêz, war-zu an nor-borz. Unan all e wel hag hi da lavared d’ar re a zo eno : « Hemañ a oa gand Jezuz an Nazorean. » 72 Hag adarre e nah-eñ, en eur doui : « N’anavezan ket an den. » 73 Eun tammig goude, e tosta ar re a oa eno hag e lavaront da Bèr : « E gwirionez, te ive a zo en o zouez ; forz penaoz, gwerzet out dre da bouez-mouez ! » 74 Neuze e krog da doui gand mil malloz : « N’anavezan ket an den ! » Ha kerkent e kan eur hillog.\n75 Ha dond a ra soñj da Bèr euz ar pez e-noa Jezuz lavaret : « A-raog ma kano eur hillog, az-po ma nahet teir gwech. » Mond a ra er-mêz, ha gouela c’hwero.\nPennad eiz warn-ugent\n« Adsavet eo ! »\n1 Goude ar zabad, da darz an deiz kenta euz ar zizun, e teu Mari-Madalen hag ar Vari all da weled ar bez. 2 Ha setu eur mell kren-douar, rag eun êl d’an Aotrou a ziskenn euz an neñv, a dosta, a ruill ar mên a-gostez, hag a azez warnañ. 3 E zoare a zo evel eul luhedenn, hag e zillad gwenn evel an erh. 4 Gand ar spont razañ, e krog ar warded da grena, hag e teuont da veza evel maro.\n5 Komz a ra an êl d’ar merhed : « Evidoh, emezañ, bezit dizaon : goud a ran emaoh o klask Jezuz hag a zo bet staget ouz ar groaz. 6 N’ema ket amañ, rag adsavet eo, evel m’e-noa lavaret. Deuit ha gwelit al leh ma oa bet lakeet ennañ. 7 It buan da lavared d’e ziskibien : “Adsavet eo a-douez ar re varo ! Setu m’ema-eñ en ho raog e Bro-Halile : eno e vo gwelet ganeoh.” Setu : lavaret em-eus deoh. » 8 Kuitaad a reont buan ar bez, ha gand aon ha levenez vraz, e redont da gas kelou d’e ziskibien.\n« Kit da gemenn d’am breudeur ! »\n9 Ha setu m’en em gav Jezuz ganto, en eur lavared : « Salud deoh ! » Tostaad a reont outañ, krogi en e zreid, ha stoui dirazañ. 10 Neuze e lavar Jezuz dezo : « Bezit dizaon ! Kit da gemenn d’am breudeur mond da Vro-Halile : eno e vin gwelet ganto. »\nAr warded a resev arhant\n11 E-pad m’emaint o vond, setu ma teu lod euz ar warded e kêr, da zegas kelou d’ar veleien-veur euz kement a zo bet c’hoarvezet. 12 Ar re-mañ en em vod gand ar gozidi, evid delher kuzul kenetrezo. Ha kalz arhant a roont d’ar warded, en eur lavared dezo : 13 « C’hwi a lavaro : “E ziskibien a zo deut e-kreiz an noz hag o-deus e laeret, pa oam-ni kousket.” 14 Ha ma vefe klevet an dra-ze gand ar gouarnour, e teufem a-benn d’e hounid, ha d’ho lakaad da veza dineh. » 15 Kemer a reont an arhant hag ober e-giz m’eo bet kelennet dezo. Hag en em skignet eo bet ar homzou-ze e-touez ar Juzevien, beteg bremañ.\n« Bez’ emaon ganeoh »\n16 Mond a ra an unneg diskib da Vro-Halile, war ar menez merket dezo gand Jezuz. 17 E weled a reont, ha stoui dirazañ. Med lod anezo a jom en entremar. 18 Jezuz a dosta hag a gomz dezo : « Peb galloud, emezañ, a zo bet roet din-me, en neñv ha war an douar. 19 It eta ! Grit diskibien gand an oll vroadou, ha badezit-i en ano an Tad, hag ar Mab, hag ar Spered Santel ! 20 Deskit dezo delher kement am-eus gourhemennet deoh ! Ha setu m’emaon-me ganeoh bemdez, beteg fin ar bed. »


Pajenn:Pompery - Quelennou var labour pe gonnidegues an douar, 1851.djvu/102 - Wikimammenn\nPajenn:Pompery - Quelennou var labour pe gonnidegues an douar, 1851.djvu/102\nunan doc’h ar pevar stuz-zé da deilla peb bloas. (Guellout izelloc’h ar pes a vezo lavaret var an doaré stuzia.)\nOc’h an avalou douar é tenner c’hoas eun danvez mad da implijout é meur a zoaré : ar bleut eo, pini eller caout en oc’h ﬂastra an avalou cri, gât millou vian pé penfillou al. Lacad a reer an toaz-ze en eun tamoes run, ha teurel a reer dour varnan, meur a vech, ma c’haï ar bleut da eul, en eur varraz laquet dindan. Pa eo bet losquet da zéana trévoalc’h da roei amzer dar bleut couéza en traon, é losquer an dour da redec cuit ; neuzé toller c'hoas dour diou pé deir guech, ma oc’h eus c’hoant caout bleud guen caër. Lacad a reer goudé ar bleut var planquennou pé en\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/102&oldid=141303 »


Amzer-dremenet amstrizh - Wikipedia\nEr yezhadur hag er yezhoniezh e vez lavaret amzer-dremenet amstrizh, amzer-dremenet kevrennek pe amzer-vremañ kevrennek eus un amzer yezhadurel en tremened hag a dalvez da deskrivañ un ober pe un darvoud peurechu a-raok ar mare m'emeur o komz (amzer-vremañ) en ur reizhiad amzerioù rik pe a-raok ar mare m'emeur o komz anezhañ lakaet da zaveenn en ur reizhiad keñveriek.\nUn amzer gevrennek eo, savet diwar implij ur verb-skoazell (e brezhoneg: "en devout" pe "bezañ/bout") ; da skouer :\nLennet em eus\nAbalamour m'eo aet da get implij an amzer-dremenet strizh er yezh komzet eo bet kemeret he lec'h gant div amzer-verb all : an amzer-amdremenet hag ar peurdremened.\nE brezhoneg e saver an amzer-dremenet amstrizh diwar ur verb-skoazell ("en devout/bezañ") mui un anv-gwan-verb. Pa vez displeget gant ar verb-skoazell "ober" e van stumm ar verb pennañ en anv-verb ha neuze ec'h implijer anv-gwan-verb "ober" ("graet") displeget d'e dro gant ar verb-skoazell "en devout" ; da skouer :\nLenn am eus graet\nE saozneg e talvez ar verb to have ("kaout") da verb-skoazell en degouezh-mañ atav.\nEnebet e vez an amzer-dremenet amstrizh (present perfect : arvez strizh) ouzh an amzer-amdremenet (simple past : arvez ledan) evel e brezhoneg ; da skouer :\nI left Argentina eight years ago\ndarvoud/ober peurechu : echu da vat en amzer-dremenet.\nI have left Argentina for now\ndarvoud/ober diechu : kenderc'hel a ra betek an amzer-vremañ.\nE galleg evit sevel an amzer-dremenet amstrizh (passé composé) e reer gant ar verb-skoazell avoir "en devout" peurliesañ, ha gant ar verb-skoazell être "bezañ" e degouezhioù resis :\nil a levé : "Savet en deus" = "Lakaet en deus un dra da sevel"\nil s'est levé : "Savet eo" = "Aet eo war e sav"\nvenir "dont" ; aller "mont", hag all.\nil est arrivé "Degouezhet eo"\nE spagnoleg ec'h implijer ar verb-skoazell haber ("kaout") atav.\nEnebet e vez an amzer-dremenet amstrizh ouzh an amzer-dremenet strizh hag ivez ouzh an amzer-amdremenet, disheñvel takad implij pep hini an eil e-keñver ar re all ; da skouer :\nha sido" ("bet eo")\nha comido ("debret en deus")\nfue ("bez' e voe")\ncomió ("debriñ a reas")\nera ("bez' e oa")\ncomía ("debriñ a rae")\nEn alamaneg unvan ec'h implijer an amzer-dremenet strizh (Perfekt) evel amzer-dremenet pennañ (s.o. ar pennad "Amzer-dremenet strizh"), o tiforc'hañ etre implij ar verboù-skoazell haben ("kaout") ha sein ("bezañ/bout") mui-pe-vui evel e galleg (sellit uheloc'h); da skouer :\n"Me am eus debret" = "Debret em eus"\n"Te a zo deuet" = "Deuet out"\nSie ist geschwommen\n"Hi zo neuiet" = "Neuiet he deus"\n↑ Kervella, F. (1947, adembann. 1976: 178-179) Yezhadur bras ar brezhoneg, Brest: Al Liamm\nAdtapet diwar « https://br.wikipedia.org/w/index.php?title=Amzer-dremenet_amstrizh&oldid=1971160 »


Mouezh Paotred Breizh - Ti Douar Alre\n7 Penn ar run\nPrezidant : Jos Riou d'ar 02 98 87 85 39 hez. 06 12 29 62 19 - choeur.mpb@orange.fr\nSavet evit mont da bell vro\nKinniget e oa bet e 1993, gant ar gevredigezh kembread “The World Choir”, enni lazioù-kanañ paotred eus Bro- Gembre, Bro-Saoz, Bro-Ganada ha Bro-Aostralia, reiñ lañs d’ul laz-kanañ paotred e Breizh, ‘leh ne oa ket diouzh ar c'hiz. Ar pal a oa sevel ur strollad da vont d’an emvod bras dalc'het e Atlanta e 1994.\nKen plijet eo bet gant e daol-esa, m’eo bet divizet gant ar strollad bodet tro-dro da Yann-Vari Airault, kenderc'hel dindan an anv : « Mouezh Paotred Breizh ».\nKanañ Breizh, ar broioù keltiek; difenn ar glad, ar yezh, lakaat e herezh da zougen frouezh.\nKanaouennou hengounel euz Breiz ha Bro-Gembre a vez kanet gand Mouezh Paotred Breizh. Enoret e vez gand al laz-kana barzed ha troerien evel Visant ha Job Seite, Job an Irien, Glenmor, Xavier Grall, Jean- Pierre Boulic, med ivez sonaozerien ha kempennerien ar vro evel René Abjean, Pierre-Yves Moign, Yves\nElegoet, Patrig Corlay. Kanet e vez ouspenn toniou ar broiou keltieg all ha kanaouennou dastumet da geñver beajou hag emgaviou gand lazou-kana paotred all. Digor eo ivez d'ar zonaozerien yaouank evel Gwenaël Riou pe Goulven Airault.\nE berzh dibar\nDont a ra ar 57 kaner a zo hirio el laz-kanañ eus pep lec'h e Breizh.\nAr pezh a ra liamm er strollad\nKanañ Breizh, gant kanaouennoù hengounel a embann e lorc'h, e istor, e zouar, e yezh, e feiz, e gredennoù start.\nE-pelec'h eo bet o kanañ\nUn tammig e pep lec'h e Breizh, met ivez en diavaezbro : Elzas, Pariz, Baiona, Tarbes, Clamart, Craponnesur- Arzon, Puteaux, Cauterets. En estren-vro : e Atlanta (USA), Riga, Roma, Bro-Gembre, er Republik Tchek, en Asturias, Iwerzhon, Bro-Saoz.\nA viz Gouere 2008 hag 2012\nEo bet anvet Mouezh Paotred Breizh kampion Breizh al lazioù-kanañ e brezhoneg, da geñver Gouelioù Kann al Loar e Landerne.\n1998 : E Pleiben – 2001 : Ganet eo bet – 2004 : Dre ar bed – 2005 : Ce pays vers la mer – 2008 : Liviou an amzer 2009 : Klemmgannou ar Gelted – 2010 : An aval hag ar c’halis – Paradis des celtes - 2012 : Micheriou hon tadou, les métiers de nos pères.


Briatadenn - Wikipedia\nDiv vignonez stadunanat oc'h en em vriata.\nUr briata, pe vriatadenn (eus ar verb briata, deuet eus an anv briad, deuet eus brec'hiad, diwar ar ger brec'h) a vez graet pa gemerer un dra bennak, pe un den, etre an divvrec'h.\nEtre tud[kemmañ | kemmañ ar vammenn]\nPa vez daou zen oc'h en em vriata e reont alies gant ur vrec'h en-dro da c'houzoug an den briataet hag unan dindan e gazel, hag e reont ur stardadenn hir pe hiroc'h hervez nerzh o santad. Pokat ha flourañ a c'hall bezañ graet war un dro ivez.\nNeuze e tiskouezont mignoniezh, breudeuriezh, kenhoal pe karantez, hervez o sevenadur. A-wechoù e vez graet ivez evit saludiñ pe evit frealziñ.\nAn Norzhamerikaned zo boas d'en em vriata alies, ar pezh n'eo ket ken boas a se gant an dud e broioù all, pe ne vez ket graet morse ganto zoken, boazioù all ne lavarer ket evel en em stardañ o dorn, joentrañ an daouarn ha/pe stouiñ (en Azia), pe lavarout ur dra bennak.\nBriatadenn div vignonez da zeiz eured unan anezhe.\nBriatadenn daou c'hoarier goude un abadenn beach-volley e Kanada\nDiv c'hoar, livet gant William-Adolphe Bouguereau\nAdtapet diwar « https://br.wikipedia.org/w/index.php?title=Briatadenn&oldid=1950081 »